open-index/open-wikipedia-markdown huggingface dataset:
എം.ഇ.എസ്. പൊന്നാനി കോളേജ്, പൊന്നാനി

മലപ്പുറം ജില്ലയിലെ പൊന്നാനിയിലുള്ള ഒരു ശാസ്ത്ര മാനവീക കലാലയമാണ്  **എം.ഇ.എസ്. പൊന്നാനി കോളേജ്**. കോഴിക്കോട് സർ‌വകലാശാലക്ക് കീഴിലാണ്‌ ഈ കലാലയം..

## വിവരണം
1968 മാച്ച് 3 ന് സംസ്ഥാന ഗതാഗത മന്ത്രിയായിരുന്ന ഇ.കെ. ഇമ്പിച്ചി ബാവ എം.ഇ.എസ് പൊന്നാനി കോളേജിന്റെ ശിലാസ്ഥാപനകർമ്മം നിർവ‌ഹിച്ചു. അതേവർഷം ജൂലൈ 22 ന് കോഴിക്കോട് ഖാദിയായിരുന്ന സയ്യിദ് ശിഹാബുദ്ദീൻ ഇമ്പിച്ചിക്കോയ തങ്ങളുടെ പ്രാർതഥനയോടെ ആദ്യ ക്ലാസ് ആരംഭിക്കുകയും ചെയ്തു.  എം.ഇ.എസിന്റെ സ്ഥാപക നേതാവായ ഡോ.പി.കെ അബ്ദുൽ ഗഫൂർ ,മുൻ മന്ത്രിയും പൊന്നാനിക്കാരനുമായ ഇ.കെ. ഇമ്പിച്ചി ബാവ, മുൻ കേരള മുഖ്യമന്ത്രി സി.എച്ച്. മുഹമ്മദ് കോയ, മുൻ എം.എൽ.എ  വി പി സി തങ്ങൾ തുടങ്ങിയവർ ഈ കലാലയത്തിന്റെ സ്ഥാപനത്തിൽ അനല്പ പങ്കുവഹിച്ചു. 32 ഏക്കറിൽ നിലനിൽക്കുന്ന ഈ കോളേജ് മലപ്പുറം ജില്ലയുടെ തീരപ്രദേശത്ത് തിരൂരിനും ഗുരുവായൂരിനും ഇടയിലുള്ള ഏക ഉന്നത കലാലയമാണ്‌.എട്ട് പ്രധാന വിഷയങ്ങളിലായി ബിരുദ ബിരുദാനന്തര കോഴ്സുകൾ  ഇവിടെ പഠിപ്പിക്കപ്പെടുന്നു. മലപ്പുറം ജില്ലയിലെ വിദ്യാഭ്യാസ രംഗത്ത് പൊതുവായും പൊന്നാനിയുടെ സാംസ്കാരിക വിദ്യാഭ്യാസ രംഗത്ത് പ്രത്യേകിച്ചും ഈ കലാലയം നിർണ്ണായക സ്ഥാനമാണ്‌ വഹിക്കുന്നത്.

## കോഴ്സുകൾ
താഴെ പറയുന്ന ബിരുദ , ബിരുദാനന്തര കോഴുസുകളാണ്‌ ഈ കലാലയത്തിൽ പഠിപ്പിക്കപ്പെടുന്നത്. ബിരുദാനന്തര ബിരുദ കോഴ്സിലെ എം.എസ്.സി അക്വകൾച്ചർ ആൻഡ് ഫിഷറി മൈക്രോബയോളജിയും എം.എസ്.സി അപ്ലൈഡ് ജിയോളജിയും പഠിപ്പിക്കപ്പെടുന്ന കേരളത്തിലെ ഏക കലാലയമാണ്‌ എം.ഇ.എസ്. പൊന്നാനി കോളേജ്
### ബിരുദം
*ബി.എ. (സാമ്പത്തികശാസ്ത്രം)
*ബി.കോം
*ബി.എസ്.സി (ഭൗതികശാസ്ത്രം)
*ബി.എസ്.സി (ജിയോളജി)
*ബി.എസ്.സി (ജന്തുശാസ്ത്രം)
*ബി.എസ്.സി (കമ്പ്യൂട്ടർ സയൻസ്)
*ബി.എസ്.സി (ഇന്റസ്ട്രിയൽ ഫിഷ് ആൻഡ് ഫിഷറി)

### ബിരുദാനന്തര ബിരുദം
*എം.എ. (സാമ്പത്തികശാസ്ത്രം)
*എം.കോം (അക്കൗണ്ട്സ് ആൻഡ് ടാക്സേഷൻ)
*എം.എസ്.സി (ഭൗതികശാസ്ത്രം-അഡ്വൻസ്ഡ് ഇലക്ട്രോണിക്സ് പ്രത്യേക വിഷയമായി പഠിപ്പിക്കപ്പെടുന്നു)
*എം.എസ്.സി (അക്വകൾച്ചർ ആൻഡ് ഫിഷറി മൈക്രോബയോളജി)
*എം.എസ്.സി (അപ്ലൈഡ് ജിയോളജി)

## പ്രമുഖ അദ്ധ്യാപകർ
right|thumb
ഈ കലാലയത്തിൽ അദ്ധ്യാപകരായി സേവനം  ചെയ്ത പ്രമുഖരിൽ ചിലർ താഴെപ്പറയുന്നവരാണ്. 
* ഡോ.മങ്കട ടി. അബ്ദുൽ അസീസ് (അറബിക് സാഹിത്യം)
* പ്രൊഫ.എം.എം നാരായണൻ(മലയാള സാഹിത്യം)
* പ്രൊഫ.ഇ.പി. മുഹമ്മദാലി(ഇംഗ്ഗ്ലീഷ് സാഹിത്യം)
* ഡോ.കെ.എം.എ. റഹീം(സാമ്പത്തിക ശാസ്ത്രം)
* പ്രൊഫ. കടവനാട് മുഹമ്മദ് (ചരിത്രം)
* ഡോ. എം.എസ്. നൌഫൽ
* കെ.ഇ.എൻ

## വിദ്യാർത്ഥി പ്രമുഖർ
ഈ കലാലയത്തിൽ പഠിച്ച പ്രഗല്ഭരിൽ ചിലർ താഴെപ്പറയുന്നവരാണ്. 
* ആലങ്കോട് ലീലാകൃഷ്ണൻ - കവിയും എഴുത്തുകാരനും. 
* പി.പി. രാമചന്ദ്രൻ - ഉത്തരാധുനിക കവി, പത്രാധിപൻ
* ഡോ.ടി. പ്രദീപ് പ്രമുഖ രസതന്ത്രശാസ്ത്രജ്ഞൻ
* ഇക്ബാൽ കുറ്റിപ്പുറം-ചലച്ചിത്ര തിരക്കഥാകൃത്ത്
* ഡോ.അബ്ദുല്ല ബാവ-പ്രമുഖ പരിസ്ഥിതിശാസ്ത്ര ഗവേഷകനും ജപ്പാനിലെ ഫുക്കുയോമയിലെ അഡ്വൻസ്ഡ് ടെക്റ്റോളജി ഇൻസ്റ്റിറ്റ്യൂട്ടിലെ ഗവേഷക ശാസ്ത്രജ്ഞനും
* സലാം ബാപ്പു (സലാം പാലപ്പെട്ടി)-ചലച്ചിത്ര സംവിധായകൻ
* പി. സുധാകരൻ-പത്രപ്രവർത്തകനും വിവർത്തകനും.

## അവലംബം

## പുറം കണ്ണി
*എം.ഇ.എസ് പൊന്നാനി കോളേജ് ഔദ്യോഗിക വെബ്സൈറ്റ് 

വർഗ്ഗം:കോഴിക്കോട് സർവ്വകലാശാലക്കു കീഴിലുള്ള കലാലയങ്ങൾ
വർഗ്ഗം:മലപ്പുറം ജില്ലയിലെ കലാലയങ്ങൾ
വർഗ്ഗം:പൊന്നാനി
സിനിമോൾ പൗലോസ്

ഇന്ത്യയിൽ നിന്നുള്ള ഒരു കായികതാരമാണ്‌ **സിനിമോൾ പൗലോസ്**.(ജനനം: 1983 ജൂൺ 24). 800 മീറ്റർ, 1500 മീറ്റർ എന്നീ ഓട്ടത്തിലാണ്‌ സിനിമോൾ ശ്രദ്ധ കേന്ദ്രീകരിച്ചിരിക്കുന്നത്.  2009-ലെ അർജ്ജുന പുരസ്കാര ജേതാവാണ്‌ സിനിമോൾ

## ജീവിതരേഖ
1983 ജൂൺ 24-ന്‌ എറണാകുളം ജില്ലയിലെ പിറവത്ത് പാമ്പാക്കുട ചാത്തേനിക്കാട്ട് സി.എസ്. പൗലോസിന്റെയും അമ്മിണി പൗലോസിന്റെയും ഇളയ മകളായി ജനിച്ചു. ജാർഖണ്ഡിൽ ടാറ്റാസ്റ്റീലിൽ അസി. മാനേജരായി ജോലി ചെയ്യുന്നു.
ഭർത്താവ് : അജിത്ത് കെ. മാർക്കോസ്

## കായിക നേട്ടങ്ങൾ
*2006 ദോഹ ഏഷ്യൻ ഗെയിംസിൽ 1500 മീറ്ററിൽ വെങ്കലമെഡൽ .
*2007-ൽ നടന്ന ഏഷ്യൻ ഗ്രാന്റ് പ്രി അത്‌ലറ്റിക്‌സിൽ സിനിമോൾ ട്രിപ്പിൾ സ്വർണം 
*2007 മക്കാവു ഏഷ്യൻ ഇൻഡോർ ഗെയിംസിൽ സ്വർണം
*അമ്മാനിലെ ഏഷ്യൻ അത്‌ലറ്റിക് ചാംപ്യൻഷിപ്പിലും ഭോപ്പാൽ സീനിയർ ഓപ്പൺ മീറ്റിലും സ്വർണം 
*2010ലെ ജിമ്മിജോർജ് പുരസ്കാരം

## അവലംബം


വർഗ്ഗം:1983-ൽ ജനിച്ചവർ
വർഗ്ഗം:ജീവിച്ചിരിക്കുന്നവർ
വർഗ്ഗം:ജൂൺ 24-ന് ജനിച്ചവർ

വർഗ്ഗം:കേരളത്തിൽ നിന്നുള്ള കായികതാരങ്ങൾ
വർഗ്ഗം:അർജ്ജുന പുരസ്കാരം ലഭിച്ചവർ
ഗ്രഹണ നമസ്കാരം

വിവിധ മതങ്ങളിലും ജനവിഭാഗങ്ങളിലും സൂര്യഗ്രഹണസമയത്തോ ചന്ദ്രഗ്രഹണസമയത്തോ നടത്തപ്പെടുന്ന പ്രാർത്ഥനകളെയാണു് **ഗ്രഹണനമസ്കാരം** എന്നുപറയുന്നത്. ഇസ്ലാം മതത്തിലും ഹിന്ദുമതത്തിലുമാണ് ഇത്തരം പ്രാർത്ഥനകളും വിശ്വാസങ്ങളും കൂടുതലായി നിലനിൽക്കുന്നത്. പല പ്രാചീന നാഗരികതകളിലും ഇത്തരത്തിലുള്ള നമസ്കാരങ്ങൾ നിലനിന്നിരുന്നതായി ചരിത്രത്തിൽ തെളിവുകളുണ്ട്.

## ഇതും കാണുക

*ഇസ്‌ലാം മതത്തിലെ ഗ്രഹണനമസ്കാരങ്ങൾ
കൃഷ്ണദേവരായർ

*കൃഷ്ണരായർ* എന്നു കൂടി അറിയപ്പെടുന്ന  **ശ്രീ കൃഷ്ണ ദേവ രായർ** (തുളു: ಶ್ರೀ ಕೃಷ್ಣದೇವರಾಯ, കന്നഡ:ಶ್ರೀ ಕೃಷ್ಣದೇವರಾಯ, ) (1509-1529 CE) വിജയനഗര സാമ്രാജ്യത്തിന്റെ ചക്രവർത്തി ആയിരുന്നു. *കന്നഡ രാജ്യ രമാരമണ* (ಕನ್ನಡರಾಜ್ಯರಮಾರಮಣ), *മൂറു രായര ഗംഡ* (ಮೂರುರಾಯರಗಂಡ) (meaning King of three kings) . *ആന്ധ്രാ ഭോജ* ,അഭിനവ ഭോജൻ, (ఆంధ్రభోజ) എന്നീ പേരുകളിലും അദ്ദേഹം അറിയപ്പെടുന്നുണ്ട്. അക്കാലത്ത് വിജയനഗര സാമ്രാജ്യം സന്ദർശിച്ച ഡോമിങ്കോ പയസ്, ഫെറാനോ നൂനിസ് എന്നിവർ എഴുതിയ ഗ്രന്ഥങ്ങളിൽ നിന്നുമാണ്‌ ഇദ്ദേഹത്തെപ്പറ്റിയുള്ള കൂടുതൽ വിവരങ്ങളും ലഭിച്ചിട്ടുള്ളത്.
തെലുങ്ക് സാഹിത്യകൃതികളായ രാജവാചകം , കൃഷ്ണദേവരായവിജയം , പാരിജാതാപഹരണം , തമിഴ് ഐതിഹ്യ ഗ്രന്ഥമായ ‘കൊങ്കുദേശരാജാക്കൾ ‘ എന്നിവയിൽ കൃഷ്ണദേവരായരെപ്പറ്റി പ്രതിപാദിക്കുന്നുണ്ട് .

21 വയസ്സു പ്രായമുള്ളപ്പോഴാണ് കൃഷ്ണദേവരായർ സ്ഥാനാരോഹണം നടത്തുന്നത് .നാഗവംശ ക്ഷത്രിയ വംശത്തിലെ ബണ്ട് പ്രഭു ആയിരുന്ന തുളുവ നരസ നായകയുടെയും നാഗമംബയുടെയും മകനായാണ് ഇദ്ദേഹം ജനിച്ചത് തുളുവ ഈശ്വര നായകയുടെ പൗത്രനുമാണ് കൃഷ്ണദേവരായർ  വൈഷ്ണവശാഖാനുയായിരുന്ന അദ്ദേഹം പ്രഗല്ഭനായ സൈന്യാധിപനുമായിരുന്നു.  രാജ്യത്തെ കലാപകാരികളെ അടിച്ചമർത്തുക എന്ന നയമായിരുന്നു കൃഷ്ണദേവരായർ ആദ്യമായി നടപ്പിലാക്കിയത് .തുടർന്ന് ശിവസമുദ്രത്തിലെയും ശ്രീരംഗപട്ടണത്തിലെയും കോട്ടകൾ കീഴടക്കി . ഒറീസ്സ രാജാവായിരുന്ന ഗജപതിപ്രതാപരുദ്രനെ തോല്പിച്ച് ഉദയഗിരി , കൊണ്ടവിടു മുതലായ കോട്ടകളും അധീനതയിലാക്കി . 1520 ഇൽ ബീജാപ്പൂരിലെ ആദിൽ ഷായെ തോൽപ്പിച്ച് റായ്ച്ചൂർ കരസ്ഥമാക്കിയതാണ് ഏറ്റവും വലിയ സൈനിക വിജയമായി ഗണിക്കപ്പെടുന്നത് 

വിജയനഗരം റോമിനേക്കാൾ മഹനീയമാണെന്നും കൃഷ്ണദേവരായരെ കുറ്റമറ്റ ചക്രവർത്തി എന്നും പോർത്തുഗീസ് സഞ്ചാരി ഡോമിങ്കോ പയസ് അഭിപ്രായപ്പെട്ടിട്ടുണ്ട്കൃഷ്ണദേവരായരുടെ സദസ്സിലെ മന്ത്രിമാർ അഷ്ടദിഗ്ഗജങ്ങൾ എന്നറിയപ്പെട്ടിരുന്നു. സാഹിത്യകാരന്മാരിലെ  പ്രധാനികൾ അലസാനിപെദ്ദണ്ണനും നന്ദിതിമ്മണ്ണനുമായിരുന്നു. തെലുങ്കു കവിതയുടെ പിതാമഹൻ എന്നു കരുതപ്പെടുന്ന അലസാനിപെദ്ദണ്ണനാണ് സ്വരോചിഷമനുചരിതത്തിന്റെ കർത്താവ് . പാരിജാതാപഹരണം എന്ന കവിതയെഴുതിയത് നന്ദിതിമ്മണ്ണനാണ് .  അഷ്ടദീഗ്ഗജങ്ങളിൽ ഒരാളായിരുന്നു ഫലിതവിദ്വാനായ തെനാലി രാമൻ.

## കൃതികൾ
#അമുക്തമാല്യദ ( തെലുങ്ക് )
#ജാംബവതീ കല്യാണം  (സംസ്കൃതം)
#ഉഷാപരിണയം ( സംസ്കൃതം )

## അവലംബം

## പുറമെ നിന്നുള്ള കണ്ണികൾ

*WebPage by Dr. Jyothsna Kamat 
* The Golden Era of Telugu Literature from the Vepachedu Educational Foundation
* (Krishnadevaraya's complex at Tirupati) 
* Statutes of Krishnadevaraya and his wives at Tirupati. 
* http://www.vijayanagaracoins.com/htm/krishna.htm  (gold coins during his reign.)
* Hampi - History and Tourism
* A Forgotten Empire (Vijayanagar): a contribution to the history of India (Translation of the "Chronica dos reis de Bisnaga" written by Domingos Paes and Fernão Nunes about 1520 and 1535, respectively, with a historical introduction by Robert Sewell).''available freely at Project Gutenberg
*http://in.answers.yahoo.com/question/index?qid=20070316032547AAxTEjv 
*http://www.daijiworld.com/news/news_disp.asp?n_id=43115&n_tit=Mangalore%3A+Monumental+Tulu+Work+Released+ 
*http://www.ponniyinselvan.in/history-discussion-f26/mahabarata-in-telugu-first-efforts-t23181.html#p94225 
*http://ellakavi.wordpress.com/category/history-of-karnataka/page/2/
*http://www.amazines.com/Sri_Krishnadevaraya_related.html 

വർഗ്ഗം:വിജയനഗരസാമ്രാജ്യത്തിലെ രാജാക്കന്മാർ
വർഗ്ഗം:ഹിന്ദു രാജാക്കന്മാർ
വർഗ്ഗം:1529-ൽ മരിച്ചവർ
വർഗ്ഗം:1471-ൽ ജനിച്ചവർ
അർണോൾഡ് ജോസഫ് ടോയൻബി

ഒരു ബ്രിട്ടീഷ് ചരിത്രകാരനാണ്‌  എ.ജെ. ടോയൻബി എന്ന **അർണോൾഡ് ജോസഫ്  ടോയൻബി**(ഏപ്രിൽ 14, 1889 &ndash; ഒക്ടോബർ 22, 1975).
പന്ത്രണ്ട് വാല്യങ്ങളിലായുള്ള (1934-1961)അദ്ദേഹത്തിന്റെ "എ സ്റ്റഡി ഓഫ് ഹിസ്റ്ററി" (ചരിത്രത്തെ കുറിച്ചുള്ള ഒരു പഠനം) എന്ന  ലോകചരിത്രം, സംഭവങ്ങളുടെ  ഉത്ഭവം,വളർച്ച , പതനം എന്ന ചാക്രിക പ്രക്രിയയെ അടിസ്ഥാനപ്പെടുത്തി  ചരിത്രത്തെ  ഒരു ആഗോള പരിപ്രേക്ഷ്യത്തിൽ പരിശോധിക്കുന്ന ഗ്രന്ഥമാണ്‌.

## ജീവിതരേഖ
അർണോൾഡ്  ജോസഫ് ടോയൻബി സാമ്പത്തിക ചരിത്രകാരനായ അർണോൾഡ് ടോയൻബിയുടെ മരുമകനാണ്‌(nephew). ഇവർ തമ്മിലുള്ള പേരിലെ സാമ്യം പലപ്പോഴും ആശയകുഴപ്പം സൃഷ്ടിക്കാറുണ്ട്. ലണ്ടനിൽ ജനിച്ച എ.ജെ ടോയൻബി ഓക്സ്ഫോറ്ഡിലെ വിൻസ്റ്റൺ കോളേജ്,ബാല്ലിയോൾ കോളേജ് എന്നിവിടങ്ങളിലാണ്‌ വിദ്യാഭ്യാസം ചെയ്തത്.  1912 ൽ  ബാല്ലിയോൾ കോളേജിൽ അദ്ധ്യാപകനായി ജോലിയിൽ പ്രവേശിച്ച അദ്ദേഹം പിന്നീട് കിങ്സ് കോളേജ് ലണ്ടൻ,ലണ്ടൻ സ്കൂൾ ഓഫ് എകണോമിക്സ്,റോയൽ ഇൻസ്റ്റിറ്റ്യൂട്ട് ഓഫ് ഇന്റർനാഷണൽ അഫ്ഫയേഴ്സ് എന്നിവിടങ്ങളിലും സേവനം ചെയ്തു.1925 മുതൽ 1955 വരെ റോയൽ ഇൻസ്റ്റിറ്റ്യൂട്ട് ഓഫ് ഇന്റർനാഷണൽ അഫയേഴ്സിന്റെ ഡയറക്ടർ ഓഫ് സ്റ്റഡീസ് ആയിരുന്നു.
ഒന്നാം ലോകയുദ്ധസമയത്ത് ബ്രിട്ടീഷ് വിദേശകാര്യ വിഭാഗത്തിന്റെ പൊളിറ്റിക്കൽ ഇന്റലിജൻസ് വിഭാഗത്തിൽ ജോലിചെയ്തിട്ടുണ്ട്.1919 ലെ പാരീസ് സമാധാന സമ്മേളനത്തിൽ പ്രതിനിധിയായും ടോയൻബി സേവനമർപ്പിച്ചു.
റൊസ്ലിൽ മുറെയുമായി ആയിരുന്നു ടോയൻബിയുടെ ആദ്യ വിവാഹം .ആ ബന്ധത്തിൽ അവർക്ക് മൂന്ന് ആൺകുട്ടികൾ ഉണ്ട്. 1946 ൽ ഇവർ വിവാഹമോചിതരായി. പിന്നീട് ടോയൻബി തന്റെ ഗവേഷണ സഹായിയായ വെറോണിക്ക എം. ബൗട്ട്‌ലറെ വിവാഹം ചെയ്തു.

## ടോയൻ‌ബി കുടുംബരേഖ

## ചരിത്രത്തെ കുറിച്ചുള്ള വീക്ഷണം
ടോയൻബിയുടെ ചരിത്രത്തെ കുറിച്ചുള്ള ആശയങ്ങളും സമീപനങ്ങളും താരതമ്യ ചരിത്ര വിഭാഗത്തിൽ വരൂന്നതാണെന്ന്  പറയാം.  ഓസ്‌വാൾഡ് സ്പെൻ‌ഗ്ലറിന്റെ "ദ ഡിക്ലൈൻ ഓഫ് വെസ്റ്റിനോട്" അദ്ദേഹത്തിന്റെ വീക്ഷണങ്ങൾ താരതമ്യം ചെയ്യപ്പെടാമെങ്കിലും സ്പെൻ‌ഗ്ലറിന്റെ പ്രകൃതിയുടെ അനിവാര്യമായ ഒരു ചക്രമാണ്‌ സംസ്കാരത്തിന്റെ ഉത്ഥാന പതനങ്ങൾ എന്ന കാഴ്ചപ്പാടിനോട് ടോയൻബി വിയോജിക്കുന്നു. ടോയൻബിയുടെ അഭിപ്രായത്തിൽ ഒരു സംസ്കാരത്തിന്റെ പതനമോ അല്ലെങ്കിൽ വളർച്ചയോ അത്  നെരിടുന്ന വെല്ലുവിളികളേയും അതിനോടുള്ള പ്രതികരണങ്ങളേയും ആശ്രയിച്ചാണിരിക്കുന്നത്.
ദേശരാഷ്ട്രങ്ങളെയും (nation-states) വംശീയ വിഭാഗങ്ങളേയും കുറിച്ചുള്ളതാണ്‌ ചരിത്രമെന്നതിലുപരി  നാഗരികതകളുടെ  ഉത്ഥാനപതനങ്ങളാണ്‌ ചരിത്രമെന്ന് വിളിക്കാൻ കൂടുതൽ യോഗ്യം എന്ന് ടോയൻബി വിലയിരുത്തി. നാഗരികതകൾ എന്നത്  ദേശരാജ്യങ്ങളെ  അടിസ്ഥാനപ്പെടുത്തി കാണുന്നതിനേക്കാൾ മതപരവും സംസ്കാരപരവുമായ മാനദണ്ഡങ്ങൾ വെച്ചാണ്‌ അദ്ദേഹം വേർതിരിക്കുന്നത്.

## പുറത്തേക്കുള്ള കണ്ണികൾ
*Toynbee bibliography
* 
*Large bibliography of secondary literature, German language
*Site analysing passages in Toynbee's work

## കൂടുതൽ വായനയ്ക്ക്
*

വർഗ്ഗം:1889-ൽ ജനിച്ചവർ
വർഗ്ഗം: 1975-ൽ മരിച്ചവർ
വർഗ്ഗം:ഏപ്രിൽ 14-ന് ജനിച്ചവർ
വർഗ്ഗം:ഒക്ടോബർ 22-ന് മരിച്ചവർ

വർഗ്ഗം:ബ്രിട്ടീഷ് ചരിത്രകാരന്മാർ
ഗംഗുബായ് ഹംഗൽ

ഒരു ഹിന്ദുസ്ഥാനി സംഗീതജ്ഞയായിരുന്നു  **ഗംഗുബായ്‌ ഹംഗൽ** (കന്നഡ: ಗಂಗೂಬಾಯಿ ಹಾನಗಲ್, ഗംഗൂബായി ഹാനഗൽ) (മാർച്ച് 5 1913 – ജൂലൈ 21 2009). കർണ്ണാടകയിലെ ധാർവാഢിൽ ജനിച്ച ഹംഗൽ, കിരാന ഘരാനയിലെ സവായ് ഗന്ധർവ്വയുടെ പ്രഥമശിഷ്യയായിരുന്നു.

## ജീവിതരേഖ
കർണ്ണാടകയിലെ ധാർവാഢിൽ ഒരു സാധാരണ കർഷകന്റെ മകളായാണ് ഹംഗൽ ജനിച്ചത്. ഹംഗലിന്റെ അമ്മ ഒരു കർണ്ണാടിക് സംഗീതജ്ഞയാണ്. പേര്, അംബാബായ്. പ്രാഥമിക വിദ്യാഭ്യാസം മാത്രം ലഭിച്ചിട്ടുള്ള ഹംഗലും തന്റെ കുടുംബവും 1928-ൽ കർണ്ണാടകയിലെ ഹൂബ്ലിയിലേക്ക് താമസം മാറുകയുണ്ടായി.

## സംഗീതജീവിതം
യാഥാസ്ഥിതിക കുടുംബപശ്ചാത്തലത്തിൽ നിന്നും പൊരുതി സംഗീതലോകത്ത് തന്റേതായ ഒരു സ്ഥാനം വഹിച്ച വ്യക്തിയായിരുന്നു ഹനഗൽ. ഹുബ്ലിയിലെ പ്രാദേശിക സംഗീതാദ്ധ്യാപകരായ എച്ച്. കൃഷ്ണാചാര്യ, ദത്തോപാന്ത് ദേശായി തുടങ്ങിയവരായിരുന്നു ആദ്യഗുരുക്കന്മാർ. കിരാന ഘരാനയുടെ ഉപജ്ഞാതാവായ ഉസ്താദ് അബ്ദുൾ കരീം ഖാനുമായുള്ള കണ്ടുമുട്ടലാണ് ദീർഘവും നിരന്തരവുമായ സംഗീതാഭ്യസനത്തിലേക്ക് നയിച്ചത്. പതിമൂന്നുവർഷം ഹുബ്ലിക്കും കുണ്ടഗോളിനും ഇടയിൽ സഞ്ചരിച്ച് അഭ്യസിച്ചാണ് അരങ്ങേറ്റം നടത്തുന്നത്. ഭൈരവി, അസാവരി തോടി, ഭീം‌പലാശ് തുടങ്ങിയ ചില പ്രത്യേക രാഗങ്ങളിലെ പ്രാഗല്ഭ്യമാണ് ഇവരെ പ്രശസ്തയാക്കിയത്. അനേക ദിവസങ്ങൾ എടുത്താണ് ഒരു പദം തന്നെ ഗുരു ഇവരെ പഠിപ്പിച്ചിരുന്നത്. ഈ സംഗീതാഭ്യസനത്തെ പറ്റി ഇവർ ഇപ്രകാരം പറയുന്നു. "ഒരു പിശുക്കൻ പണം പങ്കുവെക്കുന്നതുപോലെയാണ്, അത്ര സൂക്ഷ്മതയോടേയാണ് അദ്ദേഹം ഞങ്ങളെ പഠിപ്പിച്ചിരുന്നത്."

നന്നാ ബടുകിന ഹാദു ആണ് ആത്മകഥ. ദ് സോങ് ഓഫ് മൈ ലൈഫ് (The Song Of My Life) എന്ന ഇഗ്ലിഷ് തർജ്ജമയും ഇതിനുണ്ട്

നിരവധി പുരസ്ക്കാരങ്ങൾ ലഭിച്ചിട്ടുണ്ട്. 2006ൽ തന്റെ ഔദ്യോഗികജീവിതത്തിന്റെ 75ആം വാർഷികത്തിലാണ് അവസാനമായി കച്ചേരി അവതരിപ്പിക്കുന്നത്.

## പുരസ്കാരങ്ങൾ
2002-ൽ പത്മവിഭൂഷൺ, 1973-ൽ സംഗീതനാടക അക്കാദമി പുരസ്‌കാരം, 1971-ൽ പത്മഭൂഷൺ, 1962-ൽ കർണ്ണാടക സംഗീത നൃത്ത അക്കാദമി പുരസ്‌കാരം തുടങ്ങി നിരവധി പുരസ്‌കാരങ്ങൾ ലഭിച്ചിട്ടുണ്ട്‌.

## അവലംബം

വർഗ്ഗം:1913-ൽ ജനിച്ചവർ
വർഗ്ഗം: 2009-ൽ മരിച്ചവർ
വർഗ്ഗം:മാർച്ച് 5-ന് ജനിച്ചവർ
വർഗ്ഗം:ജൂലൈ 21-ന് മരിച്ചവർ
വർഗ്ഗം:ഹിന്ദുസ്ഥാനി സംഗീതജ്ഞർ
വർഗ്ഗം:കിരാന ഖരാന
വർഗ്ഗം:പത്മഭൂഷൺ പുരസ്കാരം ലഭിച്ചവർ
പത്ത് കൽപ്പനകൾ

ജൂത-ക്രിസ്തീയ വിശ്വാസമനുസരിച്ച് സീനായ്  പർവതത്തിൽ വച്ച് ദൈവം ഇസ്രയേൽ ജനവുമായി ചെയ്ത ഉടമ്പടിയുടെ വ്യവസ്ഥയായി മോശയ്ക്ക് നൽകിയ കല്പനകളാണ്‌ **പത്തു കൽപനകൾ** എന്നറിയപ്പെടുന്നത്.`പത്തു വാക്കുകൾ' എന്നർഥമുള്ള `ഡെക്കലോഗ്' ഇതിനെ സൂചിപ്പിക്കാൻ ഉപയോഗിക്കുന്നു. യഹൂദർക്കും ക്രൈസ്തവർക്കും ഒരുപോലെ പ്രധാനങ്ങളായ ഈ നിയമങ്ങൾ ബൈബിളിൽ പുറപ്പാടു പുസ്തകം 20: 2-17ലും നിയമാവർത്തന പുസ്തകം 5: 6-21-ലും ചുരുക്കം ചില വ്യത്യാസങ്ങളോടെ കാണാം.    ദൈവത്തോടും അയൽക്കാരോടുമുള്ള ബന്ധത്തെ ക്രമപ്പെടുത്തുന്ന ഈ പ്രമാണങ്ങൾ യഹൂദരുടെയും പ്രത്യേക വിധം ഇന്നു ക്രൈസ്തവരുടെയും ജീവിത നിയമങ്ങളാണ്.

## 10 കല്പനകൾ
1.നിന്റെ ദൈവ​മായ കർത്താവ് ഞാനാകുന്നു ഞാനല്ലാതെ മറ്റൊരു ദൈവം നിനക്ക് ഉണ്ടാകരുത്‌.(പുറപ്പാട്.20:1-6)
2.കർത്താവിന്റെ തിരുനാമം വൃഥാ പ്രയോഗിക്കരുത്.(പുറപ്പാട്.20:7)
3.കർത്താവിന്റെ ദിവസം പരിശുദ്ധമായി ആചരിക്കണം(പുറപ്പാട്.20:8-11)
4.മാതാപിതാക്കന്മാരെ  ബഹുമാനിക്കണം.(പുറപ്പാട്.20:12)
5.കൊലപാതകം ചെയ്യരുത്.(പുറപ്പാട്.20:13)
6.വ്യഭിചാരം ചെയ്യരുത്.(പുറപ്പാട്.20:14)
7.മോഷ്ടിക്കരുത്.(പുറപ്പാട്.20:15)
8.കള്ളസാക്ഷ്യം പറയരുത്.(പുറപ്പാട്.20:16)
9.അന്യൻ്റെ ഭാര്യയെ മോഹിക്കരുത്. (പുറപ്പാട്.20:16,17) 

10.അന്യൻ്റെ വസ്തുക്കൾ മോഹിക്കരുത്.(പുറപ്പാട്.20:16,17)

വർഗ്ഗം:യഹൂദമതം
വർഗ്ഗം:ക്രിസ്തീയവിശ്വാസങ്ങൾ
കെമൈൻസ്

thumb|270px|right|കെമൈൻസ് കളിയുടെ സ്ക്രീൻഷോട്ട്
കെ.ഡി.ഇ. യിലെ കുഴിബോംബു നീക്കൽ (മൈൻസ്വീപ്പർ) കളിയാണ്‌ **കെമൈൻസ്**. kdegames പാക്കേജിന്റെ ഭാഗമാണിത്. Tactics & Strategy വിഭാഗത്തിൽപ്പെടുന്ന ഈ കളി ഗ്നൂ സാർവ്വജനിക അനുവാദപത്രം (വെർഷൻ 2) അനുസരിച്ചാണ്‌ വിതരണം ചെയ്യപ്പെടുന്നത്. നിക്കോലാസ് ഹദാസെക്, മൗരിസിയോ പിയസെന്റിനി, ദിമിത്രി സുസ്ദാലെവ് എന്നിവരാണ്‌ കളിയുടെ ആദ്യ രചയിതാക്കൾ
## ചരിത്രം
കുഴിബോംബു കണ്ടെത്തുന്നത് ലക്ഷ്യമായുള്ള കളികൾ 1980-കൾ മുതലേ ഉണ്ടായിരുന്നു. 1992 മുതൽ വിൻഡോസ് ഓപ്പറേറ്റിംഗ് സിസ്റ്റത്തിന്റെ ഭാഗമായ മൈൻസ്വീപ്പർ എന്ന കളിയാണ്‌ ഇത്തരം കളികൾക്ക് കൂടുതൽ പ്രചാരം കിട്ടാൻ കാരണമായത്. ഗണിതപരമായും ഇത്തരം കളികളെക്കുറിച്ച് വളരെയധികം പഠനങ്ങൾ നടന്നിട്ടുണ്ട്. 1998-ലാണ്‌ കെമൈൻസ് കെ.ഡി.ഇ. യുടെ വെർഷൻ 1.0 ന്റെ ഭാഗമായത്
## ലക്ഷ്യം
ഒരു പ്രദേശത്തെ കുഴിബോംബുകളെല്ലാം കണ്ടെത്തുകയാണ്‌ കളിയുടെ ലക്ഷ്യം. ക്ലിക്ക് ചെയ്യുന്നതുവഴി ഒരു ചതുരം തുറക്കാൻ സാധിക്കും. തുറക്കുന്നതുവഴി അതിനുചുറ്റുമുള്ള എത്ര ചതുരങ്ങളിൽ കുഴിബോംബുകളുണ്ട് എന്ന സംഖ്യ ചതുരത്തിൽ കാണിക്കുന്നു. എന്നാൽ തുറക്കുന്ന ചതുരം കുഴിബോംബാണെങ്കിൽ കളി അതോടെ പരാജയത്തിൽ അവസാനിക്കുന്നു. കുഴിബോംബുകളല്ലാത്ത ചതുരങ്ങളെല്ലാം തുറക്കുമ്പോഴാണ്‌ കളിയിൽ വിജയം പ്രാപ്തമാകുന്നത്.
## നിയന്ത്രണം
മൗസ് ഉപയോഗിച്ച് ഈ കളി കളിക്കുന്നത് താഴെപ്പറയുന്ന വിധമാണ്‌ : 
* ക്ലിക്ക് : ഒരു ചതുരം തുറക്കാൻ ഉപയോഗിക്കുന്നു. ചതുരം കുഴിബോംബാണെങ്കിൽ അത് പൊട്ടി കളി ഉടനെ അവസാനിക്കുന്നു. അല്ലെങ്കിൽ ചുറ്റുമുള്ള കുഴിബോംബുകളുടെ എണ്ണം ചതുരത്തിൽ തെളിയുന്നു. ചുറ്റും കുഴിബോംബുകളില്ലെങ്കിൽ ആ ചതുരങ്ങളും തുറക്കപ്പെടുകയും ഇത് ആവർത്തിക്കുകയും ചെയ്യുന്നു.
* റൈറ്റ് ക്ലിക്ക് : ഇത് ഒരു തവണ ചെയ്താൽ ചതുരത്തിൽ ഒരു കൊടിയുടെ ചിഹ്നം വരും (അർത്ഥം:ഈ ചതുരത്തിൽ ഒരു കുഴിബോംബ് ഉണ്ട്). രണ്ടു തവണ ചെയ്താൽ ചതുരത്തിൽ ഒരു ചോദ്യചിഹ്നം വരും (അർത്ഥം:ഈ ചതുരത്തിൽ കുഴിബോംബ് ഉണ്ടോ എന്ന് അറിഞ്ഞുകൂടാ). ഒരുതവണകൂടി റൈറ്റ് ക്ലിക്ക് ചെയ്താൽ ചതുരം സാധാരണ ചതുരമായി മാറും.
* മിഡിൽ ക്ലിക്ക് : തുറന്ന ഒരു ചതുരത്തിൽ മിഡിൽ ക്ലിക്ക് ചെയ്യുന്നതു വഴി അതിന്റെ ചുറ്റുമുള്ളവയിൽ കൃത്യം എണ്ണം ചതുരങ്ങളിൽ കൊടിചിഹ്നമുണ്ടെങ്കിൽ മറ്റുള്ളവ താനേ തുറക്കപ്പെടും. തെറ്റായ ചതുരങ്ങളിലാണ്‌ കൊടിചിഹ്നം സ്ഥാപിച്ചതെങ്കിൽ കുഴിബോംബ് പൊട്ടുകയും കളി അവസാനിക്കുകയും ചെയ്യും.

കീബോർഡ് ഉപയോഗിച്ചും ഈ കളി കളിക്കാം.
## സ്കോറിംഗ്
കളി പൂർത്തിയാക്കാനെടുക്കുന്ന സമയമനുസരിച്ചാണ്‌ ഉയർന്ന സ്കോർ പട്ടികയിൽ പേര്‌ വരുന്നത്. എത്രയും വേഗത്തിൽ കളി പൂർത്തിയാക്കുന്നോ അത്രയും നന്ന്.
## ലെവലുകൾ
നാല്‌ ലെവലുകളാണ്‌ കെമൈൻസിലുള്ളത്:
* Easy : 9\times9 ആണ്‌ ഇതിൽ ബോർഡിന്റെ വലിപ്പം. ഇതിൽ 10 കുഴിബോംബുകൾ ഉണ്ടാകും
* Medium : 16\times16 ആണ്‌ ഇതിൽ ബോർഡിന്റെ വലിപ്പം. ഇതിൽ 40 കുഴിബോംബുകൾ ഉണ്ടാകും
* Hard : 16\times30 ആണ്‌ ഇതിൽ ബോർഡിന്റെ വലിപ്പം. ഇതിൽ 99 കുഴിബോംബുകൾ ഉണ്ടാകും
* Custom : ഇഷ്ടമുള്ള വലിപ്പത്തിലുള്ള ബോർഡും (5\times5 മുതൽ 50\times50 വരെ)  ഇഷ്ടമുള്ളത്ര എണ്ണം മൈനുകളും (99 എണ്ണം വരെ)

## അവലംബം

## പുറം കണ്ണികൾ

*കെമൈൻസ് കൈപ്പുസ്തകം

വർഗ്ഗം:കെ.ഡി.ഇ. കളികൾ
വർഗ്ഗം:ഓപൺ സോഴ്സ് ഗെയിമുകൾ
കേരള എക്സ്പ്രസ്

തിരുവനന്തപുരം സെൻട്രൽ റെയിൽവേ സ്റ്റേഷൻ, ന്യൂ ഡെൽഹി റെയിൽ‌വേ സ്റ്റേഷൻ എന്നീ സ്റ്റേഷനുകളെ ബന്ധിപ്പിക്കുന്ന ദിവസേനയുള്ള ഒരു സൂപ്പർഫാസ്റ്റ് തീവണ്ടിയാണ്‌ **കേരള എക്സ്പ്രസ്**. ഏകദേശം 3,036 കിലോമീറ്റർ ദൂരം സഞ്ചരിക്കുന്ന ഈ തീവണ്ടിയാണ് ഇന്ത്യയിലെ ഏറ്റവും കൂടുതൽ ദൂരം സഞ്ചരിയ്ക്കുന്ന പ്രതിദിന തീവണ്ടി.  ഇതിന് മൊത്തം നാല്പ്പത് സ്റ്റോപ്പുകൾ ഉണ്ട്. ന്യൂ ഡെൽഹിയിൽനിന്ന്  തിരുവനന്തപുരത്തേക്ക് (നമ്പർ 12626) അമ്പത് മണിക്കൂർ അഞ്ച് മിനുറ്റും  തിരുവനന്തപുരത്ത്നിന്നും ന്യൂ ഡെൽഹിയിലേക്ക്(12625) അമ്പത്  മണിക്കൂർ , അമ്പത്  മിനുറ്റുമാണ്‌ യാത്രാസമയം. കൊല്ലം, ചെങ്ങന്നൂർ, കോട്ടയം, എറണാകുളം, തൃശ്ശൂർ, കോയമ്പത്തൂർ, തിരുപ്പതി, വിജയവാഡ, ഭോപാൽ, നാഗ്‌പൂർ, ആഗ്ര എന്നിവയാണ്‌ ചില പ്രധാന സ്റ്റേഷനുകൾ.

## സമയ ക്രമം

## അവലംബം
  

വർഗ്ഗം:കേരളത്തിലെ യാത്രാതീവണ്ടികൾ
ഇന്റർനെറ്റ് മെസ്സേജ് ആക്സസ്സ് പ്രോട്ടോക്കോൾ

ഇ-മെയിൽ സർവറിൽ നിന്ന് ഉപയോക്താവിന്റെ കമ്പ്യൂട്ടറിലേക്ക് ഇ-മെയിലുകൾ ട്രാൻസ്ഫർ ചെയ്യാനുപയോഗിക്കുന്ന ഒരു പ്രോട്ടോകോൾ ആണ്‌ **ഇന്റർനെറ്റ് മെസേജ് ആക്സസ് പ്രോട്ടോകോൾ** (IMAP).

## ഐമാപ്പ് ഉപയോഗിക്കുന്ന ചില മെയിൽ സർവീസ്സുകൾ

* എ.ഒ.എൽ മെയിൽ
* എ.ഒ.എൽ ഇൻസ്റ്റന്റ് മെസ്സഞ്ജർ

* ഫാസ്റ്റ് മെയിൽ
* ജിമെയിൽ
* ജി.എം.എക്സ് മെയിൽ

* പോളാരിസ് മെയിൽ
* റൺബോക്സ്
* റാക് സ്പേസ് മെയിൽ

## പുറത്തേക്കുള്ള കണ്ണികൾ
* RFC 3501 - specification of IMAP version 4 revision 1
* RFC 2683 - IMAP Implementation Suggestions RFC
* RFC 2177 - IMAP4 IDLE command
* The IMAP connection  - resources for developers of programs using the IMAP protocol
* Unofficial IMAP protocol wiki - resources for IMAP client and server developers

വർഗ്ഗം:ഇന്റർനെറ്റ് മെയിൽ പ്രോട്ടോക്കോൾ
ഓസ്കാർ ഷിൻഡ്ലർ

നാസി പാർട്ടിയിലെ അംഗമായിരുന്ന ഒരു ജർമ്മൻ വ്യവസായിയായിരുന്നു **ഓസ്കാർ ഷിൻഡ്ലർ** (1908 ഏപ്രിൽ 28 - 1974 ഒക്ടോബർ 9). രണ്ടാം ലോകമഹായുദ്ധകാലത്തെ ജൂത കൂട്ടക്കൊലയ്ക്കിടയിൽ തന്റെ ഫാക്ടറികളിൽ ജോലിക്കു നിർത്തുക വഴി 1200-ഓളം ജൂതന്മാരെ അദ്ദേഹം രക്ഷിച്ചു. അദ്ദേഹത്തിന്റെ ജീവിതത്തെ ആസ്പദമാക്കി ഷിൻഡ്ലേഴ്സ് ആർക് എന്ന നോവലും ഷിൻഡ്ലേഴ്സ് ലിസ്റ്റ് എന്ന ചലച്ചിത്രവും നിർമ്മിക്കപ്പെട്ടു. സ്റ്റീവൻ സ്പിൽബർഗ്ഗ് സം‌വിധാനം ചെയ്ത ചലച്ചിത്രം 1993-ൽ 7 ഓസ്കാറുകൾ നേടുകയുണ്ടായി.

## പുറത്തേക്കുള്ള കണ്ണികൾ

* The Schindler Story 
* Oskar and Emilie Schindler in Yad Vashem Memorial
* Oskar Schindler's list at Auschwitz.dk
* Holocaust Rescuers Bibliography 
* Find-A-Grave profile for Oskar Schindler
* United States Holocaust Memorial Museum - Oskar Schindler 
*''Voices on Antisemitism'' Interview with Helen Jonas  from the United States Holocaust Memorial Museum
* Interview with Mimi Reinhard, Schindler's secretary

വർഗ്ഗം:ജർമ്മൻ വ്യവസായികൾ
വർഗ്ഗം:1908-ൽ ജനിച്ചവർ
അസോള

ശുദ്ധജലത്തിൽ വളരുന്ന പന്നൽ (ഫേൺ) വിഭാഗത്തിൽപെടുന്ന ഒരു ചെറുസസ്യമാണ്‌ **അസോള**. കന്നുകാലികൾക്കുള്ള പോഷകാഹാരം, ജൈവവളം എന്നീനിലകളിലും ഉപയോഗിക്കാവുന്ന ഒരു ഒരു സസ്യമാണിത്.

## പ്രത്യേകതകൾ
അസോളയുടെ സഹജീവിയായി വളരുന്ന നീലഹരിതപായലിന്‌ അന്തരീക്ഷത്തിൽ നിന്നും നൈട്രജൻ ശേഖരിച്ച് മാംസ്യഘടകങ്ങളും നൈട്രജൻ സം‌യുകതങ്ങളുമാക്കി വേർതിരിക്കുന്നതിനുള്ള കഴിവുണ്ട്. ഈ കഴിവുള്ളതിനാൽ അസോളയെ കാലിത്തീറ്റയിലും മണ്ണിരകമ്പോസ്റ്റ് തുടങ്ങിയ ജൈവവളങ്ങളുടെ നിർമ്മാണ പ്രക്രിയയിലും ഉപയോഗിക്കുന്നു. വളർത്തുമൃഗങ്ങൾക്കുള്ള തീറ്റയിൽ അസോള ഉൾപ്പെടുത്തുന്നതുവഴി 20% വരെ തീറ്റച്ചെലവു കുറയ്ക്കാം; എന്നതിലുപരി പാലുത്പാദനം 15% മുതൽ 20% വരെ കൂടുതലും ലഭിക്കുന്നു. മരത്തണലിലും വളർത്താൻ കഴിയുന്ന ഒരു സസ്യമാണിത്. കൂടാതെ കൃഷി തുടങ്ങി മൂന്ന് ദിവസത്തിനുള്ളിൽ ഭാരം മൂന്നിരട്ടിയാകുന്നു എന്ന സവിശേഷതയും ഇതിനുണ്ട്. അസോളയുടെ മൊത്തം ഖരഘടകത്തിന്റെ 25% മുതൽ 30% വരെ പ്രോട്ടീൻ അടങ്ങിരിക്കുന്നു. അതുകൂടാതെ അധിക അളവിൽ വിറ്റാമിനുകളും ധാതുലവണങ്ങളും അസോളയിൽ അടങ്ങിയിരിക്കുന്നു. കൃഷിയിറക്കി ഒരാഴ്ചയ്ക്കുള്ളിൽ തന്നെ ഒന്നാം വിളവെടുക്കാം. കൂടാതെ പറമ്പിലും പാടത്തും നടത്തുന്ന കൃഷികൾക്ക് നല്ല ജൈവവളമായി നേരിട്ടും, ബയോഗ്യാസ്, മണ്ണിരകമ്പോസ്റ്റ് എന്നിവയുടെ അസം‌സ്കൃതവസ്തുവായും അസോള ഉപയോഗിക്കാം.

## കൃഷിരീതി
അസോള ഉത്പാദിപ്പിക്കുന്നതിനായി ഏറ്റവും ചെലവുകുറഞ്ഞതും ഫലപ്രദവുമായ മാർഗ്ഗമാണ്‌ സിൽപോളിൻ ഉപയോഗിച്ചുകൊണ്ടുള്ള കൃഷിരീതി. ഇതിലേയ്ക്കായി 2.7 മീറ്റർ X 1.8 മീറ്റർ വലിപ്പത്തിൽ മുറിച്ചെടുത്ത സിൽപോളിൻ ഷീറ്റ് ഏകദേശം 3 ചതുരശ്രമീറ്റർ വിസ്തീർണ്ണവും 10 സെന്റീമീറ്റർ ആഴവുമുള്ള തടമെടുത്ത് അതിൽ വിരിക്കുക. കാറ്റു മൂലം ഷീറ്റിന്‌ ഇളക്കം തട്ടാതിരിക്കുന്നതിനായി തടത്തിന്‌ പുറത്തേയ്ക്ക് ഉള്ളാ ഭാഗം ഇഷ്ടിക ഉപയോഗിച്ച് ഭാരം വയ്ക്കേണ്ടതാണ്‌. 

ഇങ്ങനെ നിർമ്മിക്കുന്ന തടത്തിൽ കല്ലുകൾ നീക്കം ചെയ്ത അരിച്ചെടുത്ത വളക്കൂറുള്ള മേൽമണ്ണ് ഒരേപോലെ നിരത്തിയശേഷം 7.5 കിലോഗ്രാം ചാണകം, 45ഗ്രാം രാജ്ഫോസ്, 15ഗ്രാം അസോഫെർട്ട് എന്നീ രാസവളങ്ങളും ചേർത്ത് വെള്ളത്തിൽ കലക്കി ആഴം 8 സെന്റീമീറ്റർ ആകത്തക്കവിധം ഒഴിക്കുക. അതിൽ 1 കിലോഗ്രാം മുതൽ 2 കിലോഗ്രാം വരെ അസോളവിത്ത് ഒരുപോലെ നിരത്തി നിക്ഷേപിക്കുക. ഏകദേശം ഒരാഴ്ചകൊണ്ട് അസോള വിളവെടുക്കുന്നതിന്‌ പാകമായിരിക്കും. ദിവസവും 1 കിലോഗ്രാം വരെ അസോള വിളവെടുക്കാവുന്നതാണ്‌.

## ചിത്രശാല

File:Azolla_-_അസോള.JPG|കർഷകർ കാലികളുടെ തീറ്റയ്ക്കായി വളർത്തുന്ന അസോള
Canning rv azolla 02 gnangarra.jpg|പടിഞ്ഞാറൻ ആസ്ത്രേലിയയിലെ കാനിംങ് നദിയിൽ വളർന്നു നിൽക്കുന്ന അസോള 
അസോള.JPG|അസോളയുടെ ഒരു ക്ലോസ് ഷോട്ട്


## അവലംബങ്ങൾ

വർഗ്ഗം:ജലസസ്യങ്ങൾ
കുരിയേൽ

ഏതാനും വർഷങ്ങൾക്കുമുൻപ് വരെ മലബാറിൽ ഉപയോഗിച്ചിരുന്ന ഒരു നിത്യോപയോഗ സാധനമായിരുന്നു **കുരിയേൽ**.  ഇത് പല വലിപ്പത്തിലും ലഭിച്ചിരുന്നു. ശർക്കര, നെല്ല് എന്നിവ ഇതിൽ സൂക്ഷിക്കാറുണ്ടായിരുന്നു. അങ്ങാടിയിൽ നിന്നും സാധനങ്ങൾ വാങ്ങിക്കൊണ്ടുവരുന്നതിനും സഞ്ചികൾക്ക് പകരമായി കുരിയേലായിരുന്നു ഉപയോഗിച്ചിരുന്നത്. കൂടാതെ കർഷകതൊഴിലാളികൾക്ക് കറ്റമെതിച്ചാൽ ലഭിക്കുന്ന കൂലി(പതം)യായ നെല്ല് വാങ്ങിയിരുന്നതും കുരിയാലിലായിരുന്നു

## അവലംബം


വർഗ്ഗം:നെല്ല്
മഹാരാജപുരം സന്താനം

ഇരുപതാം നൂറ്റാണ്ടിലെ പ്രഗല്ഭനായ  ഒരു കർണ്ണാടകസംഗീതജ്ഞനായിരുന്നു **മഹാരാജപുരം സന്താനം**.ജനനം 1928 ൽ തമിഴ്നാട്ടിലെ സിരുനഗർ എന്ന ഗ്രാമത്തിൽ. പിതാവായ മഹാരാജപുരം വിശ്വനാഥ അയ്യരുടെ പാതയെ പിന്തുടർന്നാണ് ഈ രംഗത്ത് ഇദ്ദേഹം എത്തിയത്.

## ജീവിതരേഖ
അച്ഛനെ കൂടാതെ ശ്യാമദീക്ഷിതരിൽ നിന്നും ഇദ്ദേഹം സംഗീതം അഭ്യസിച്ചു. മുരുകനേയും കാഞ്ചി ശങ്കരാചാര്യരേയും ആരാധിച്ചുകൊണ്ടുള്ള കൃതികളാണ് പ്രധാനമായും ഇദ്ദേഹം ചിട്ടപ്പെടുത്തിയത്. ശ്രീലങ്കയിലെ രാമനാഥൻ കോളേജിലെ മേധാവിയായിസേവനം അനുഷ്ഠിച്ചിട്ടുണ്ട്. ജനപ്രീതിയാർജ്ജിച്ച കൃതികൾ ഉന്നൈ അല്ലാൽ(കല്യാണി),സദാ നിൻ പദമേ ഗതി വരം(ഷണ്മുഖപ്രിയ),ഭോ ശംഭോ(രേവതി), മധുര മധുര(വാഗേശ്വരി), ശ്രീചക്രരാജ(രാഗമാലിക)
തുടങ്ങിയവയാണ്.

വ്യത്യസ്തങ്ങളായ രാഗങ്ങളിൽ നിരവധി കൃതികളും തില്ലാനകളും ചിട്ടപ്പെടുത്തി കർണ്ണാടകസംഗീതലോകത്തിനു നിരവധി സംഭാവനകൾ നൽകി. അവയിൽ ചില പ്രധാനപ്പെട്ട രാഗങ്ങൾ ചാരുകേശി, ശിവരഞ്ജനി, രേവതി, ഹിന്ദോളം, ഹംസധ്വനി, കാനഡ (രാഗം) എന്നിവയാണ്.

## വഹിച്ച സ്ഥാനങ്ങൾ
ശ്രിലങ്കയിലെ സർ പൊന്നമ്പലം രാമനാഥൻ സംഗീതകോളേജിലെ മേധാവിയായി 1960-65കാലഘട്ടങ്ങളിൽ. ചെന്നൈയിലെ കൃഷ്ണഗാനസഭയിലെ സെക്രട്ടറി

1992ൽ ചെന്നൈയ്ക്കടുത്തുവച്ചുണ്ടായ കാറപകടത്തിൽ ഇദ്ദേഹം അന്തരിച്ചു.

## അവലംബം
*http://www.answers.com/topic/maharajapuram-santhanam-1
*http://archives.chennaionline.com/musicseason99/profile/santhanam.html 

വർഗ്ഗം:സംഗീതകലാനിധി പുരസ്കാരം ലഭിച്ചവർ
രഘു റായ്

ഒരു ഇന്ത്യൻ ഛായാഗ്രാഹകനും, ഛായാഗ്രാഹകപത്രപ്രവർത്തകനുമാണ് **രഘു റായ്** (ജനനം:1942). സ്വന്തം രാജ്യത്തിൽ നിന്നുള്ള വാർത്തകളും ചിത്രങ്ങളും തന്നെയാണ് ഇദ്ദേഹം തന്റെ തൊഴിൽ ജീവിതത്തിനാധാരാമാക്കിയിരുന്നത്.

## ജീവിതരേഖ
1965 മുതലാണ് റായ് ഒരു ഫോട്ടോഗ്രാഫർ എന്ന നിലയിൽ പ്രവർത്തിക്കാൻ തുടങ്ങിയത്. ഒരു വർഷത്തിനു ശേഷം റായ്, ന്യൂ ദില്ലി പബ്ലിക്കേഷന്റെ പത്രസ്ഥാപനമായ ദി സ്റ്റേറ്റ്സ്മാനിൽ ജോലിയിൽ പ്രവേശിച്ചു. 1976-ൽ പത്രസ്ഥാപനത്തിലെ സേവനമുപേക്ഷിച്ച് ഒരു സ്വതന്ത്ര ഛായാഗ്രാഹകനായി. 1982 മുതൽ 1992 വരെ ഇന്ത്യാ ടുഡേയിലെ ഛായാഗ്രഹണവിദ്യയുടെ അനുശാസകനായി സേവനമനുഷ്ഠിച്ചിരുന്നു. വേർഡ് പ്രസ്സ് ഫോട്ടോ മത്സരത്തിന്റെ ജൂറിയായി മൂന്നു തവണ ഇദ്ദേഹം നിയമിതനായിട്ടുണ്ട്.

1971-ൽ പത്മശ്രീ ലഭിച്ചു. അതേ വർഷം ഇന്ത്യയിലെ വന്യജീവികളുടെ മാനേജ്മെന്റ് എന്ന വിഷയത്തിൽ നടത്തിയ ദൃശ്യപരമ്പര നാഷ്ണൽ ജ്യോഗ്രഹിക്കൽ കവർ സ്റ്റോറിയായി പ്രത്യക്ഷപ്പെട്ടു. റായുടെ ഫോട്ടോപരമ്പരകൾ പ്രമുഖ മാഗസിനുകളായ ടൈം, ലൈഫ്, ജിയോ, ന്യൂയോർക്ക് ടൈംസ്, ന്യൂസ് വീക്ക് എന്നിവയിൽ പ്രത്യക്ഷപ്പെട്ടിട്ടുണ്ട്. 1971-ൽ ലോക പ്രശസ്ത ഫോട്ടോഗ്രാഫർ ഹെന്റി കാർട്ടർ ബ്രസൻ ഇദ്ദേഹത്തിനെ അന്താരാഷ്ട്ര ഫോട്ടോഗ്രാഫർമാരുടെ കൂട്ടായ്മയായ മാഗ്നം ഫോട്ടോസിലേക്ക് നാമനിർദ്ദേശം ചെയ്തു.

## അവലംബം

വർഗ്ഗം:ഇന്ത്യൻ നിശ്ചലചിത്ര ഛായാഗ്രാഹകർ
വർഗ്ഗം:1942-ൽ ജനിച്ചവർ
ദക്ഷിൺ ഗംഗോത്രി

അന്റാർട്ടിക്കയിലുള്ള ഭാരതത്തിന്റെ ആദ്യ ശാസ്ത്ര പര്യവേക്ഷണ സ്ഥാപനമായിരുന്നു **ദക്ഷിൺ ഗംഗോത്രി**. ദക്ഷിണധ്രുവത്തിൽ നിന്ന് 2,500 കിലോമീറ്റർ (1,600 മൈൽ) അകലെയാണ് ഇത് സ്ഥിതി ചെയ്യുന്നത്. നിലവിൽ ഇത് ഒരു സപ്ലൈ ബേസായും ട്രാൻസിറ്റ് ക്യാമ്പായും ഉപയോഗിക്കുന്നു. ദക്ഷിണ ഗംഗോത്രി ഹിമാനിയുടെ പേരിലാണ് ഈ ബേസ് അറിയപ്പെടുന്നത്.

1983–84-ൽ അന്റാർട്ടിക്കയിലേക്കുള്ള മൂന്നാമത്തെ ഇന്ത്യൻ പര്യവേഷണ വേളയിലാണ് ഇത് സ്ഥാപിതമായത്. ശാസ്ത്രീയ പ്രവർത്തനങ്ങൾ നടത്തുന്നതിനായി ഒരു ഇന്ത്യൻ സംഘം അന്റാർട്ടിക്കയിൽ ഒരു ശൈത്യകാലം ചെലവഴിക്കുന്നത് ഇതാദ്യമായിരുന്നു. ജിയോളജിസ്റ്റ് സുദീപ്ത സെൻഗുപ്ത ഉൾപ്പെടെയുള്ള 81 അംഗ സംഘം എട്ട് ആഴ്ചകൾക്കുള്ളിൽ സ്റ്റേഷൻ നിർമ്മിച്ചു. ഇന്ത്യൻ സൈന്യത്തിന്റെ സഹായത്തോടെ 1984 ജനുവരിയിൽ നിർമ്മാണം പൂർത്തിയാകുകയും സോവിയറ്റുകൾക്കും കിഴക്കൻ ജർമ്മനികൾക്കും ഒപ്പം സ്റ്റേഷനിൽ ഇന്ത്യൻ റിപ്പബ്ലിക് ദിനം ആഘോഷിക്കപ്പെടുകയും ചെയ്തു.

## വിവരണം
1983-84 വർഷത്തിൽ നടത്തിയ മുന്നാം അന്റാർട്ടിക്ക പര്യാടനത്തിലാണ്‌ ഇത് സ്ഥാപിക്കപെട്ടത്. ശീതകാലത്ത് അന്റാർട്ടിക്കയിൽ തങ്ങി ശാസ്ത്രപഠനങ്ങൾ നടത്താൻ തുടങ്ങിയത് ഈ സമയത്തായിരുന്നു. പന്ത്രണ്ട് അംഗങ്ങളുള്ള സംഘമായിരുന്നു മുന്നാം പര്യടന വിഭാഗം. ഈ സംഘം ഒരു വർഷം (1984 മാർച്ച്-1985 മാർച്ച്) ഇവിടെ ചിലവഴിക്കുകയുണ്ടായി. പിന്നീട് മറ്റൊരു സ്ഥിരം പര്യവേക്ഷണ കേന്ദ്രമായ മൈത്രി 1989 ൽ ഇവിടെ ഇന്ത്യ സ്ഥാപിച്ചു. 1990 ൽ ദക്ഷിൺ ഗംഗോത്രി കേന്ദ്രം ഉപേക്ഷിക്കുകയും അതിനെ ഒരു എണ്ണ വിതരണ കേന്ദ്രമായി(supply base) പരിവർത്തിപ്പിക്കുകയും ചെയ്തു.
## അവലംബം

വർഗ്ഗം:അന്റാർട്ടിക്കയിലെ ഗവേഷണകേന്ദ്രങ്ങൾ
വർഗ്ഗം:ഇന്ത്യയുടെ അന്റാർട്ടിക്കൻ പരിപാടി
ബെൽഗാം

**ബെൽഗാം** (കന്നഡ: ಬೆಳಗಾವಿ *ബെളഗാവി*, മറാത്തി: बेळगांव *Belgaon*) കർണാടകത്തിലെ ബെൽഗാം ജില്ലയിലെ ഒരു നഗരവും മുൻസിപ്പൽ കോർപ്പറേഷനുമാണ്‌. സംസ്കൃതത്തിലെ 'വേണുഗ്രാമം' എന്ന പേരിൽ നിന്നാണ് ബെൽഗാം എന്ന പേര് വന്നത് .

സമുദ്രനിരപ്പിൽ നിന്ന് 2, 500 അടി (762 മീറ്റർ) ഉയരത്തിൽ സ്ഥിതി ചെയ്യുന്ന ഈ നഗരം ബെൽഗാം ജില്ലയുടെ ആസ്ഥാനം കൂടിയാണ്‌. മഹാരാഷ്ട്രയുമായും, ഗോവയുമായും ഈ നഗരം അതിർത്തി പങ്കിടുന്നു.

2001 സെൻസസ് പ്രകാരം ബെൽഗാമിലെ ജനസംഖ്യ 629,000 ആണ്. ഇതിൽ 51% പുരുഷന്മരും, 49% സ്ത്രീകളും ആണ്. 78% ആണ് സാക്ഷരതാനിരക്ക്.

റയിൽ,റോഡ്,വ്യോമ മാർഗ്ഗേണ ഇവിടെയെത്തിച്ചേരവുന്നതാണ്.കോലാപ്പൂർ(മഹാരാഷ്ട്ര),ഹുബ്ലി-ധാർവാഡ് കർണ്ണാടക എന്നിവ ഏറ്റവും അടുത്ത നഗരങ്ങളാണ്.സായുധ സേനകളുടെ പ്രധാനപ്പെട്ട പരിശീലന കേന്ദ്രം സ്ഥിതിചെയ്യുന്നത് ഇവിടെയാണ്.ഇന്ത്യൻ വ്യോമസേനയുടെ പ്രധാനപ്പെട്ട താവളങ്ങളിലൊന്ന് ഇവിടെയാണ്.
## ചരിത്രം
ഇന്ത്യൻ സ്വാതന്ത്ര്യ സമര ചരിത്രത്തിലെ ഒരിക്കലും മറക്കാനാവാത്ത സംഭവവികാസങ്ങൾക്ക് ബെൽഗാം സാക്ഷ്യം വഹിച്ചിട്ടുണ്ട്.ഒട്ടേറെ സമര സേനാനികൾ തടവിലാക്കപ്പെട്ട കുപ്രസിദ്ധമായ ബെൽഗാം സെന്ററൽ ജയിൽ ഇവിടെയാണ്.

## അതിർത്തി തർക്കം
ഈ പ്രദേശത്തിനു വേണ്ടി കർണാടകവും മഹാരാഷ്ട്രയുമായിരൂക്ഷമായ അതിർത്തിത്തർക്കം നിലനിൽക്കുന്നു.ഭൂരിഭാഗം ജനങ്ങളും മറാത്തക്കാരാണ്.ഈ പ്രദേശത്തിന്റെ വികസന കാര്യത്തിൽ വമ്പിച്ച വിവേചനം കാണിക്കുന്നതായി ആരോപിച്ച് ബെൽഗാം നഗരത്തെ മഹാരാഷ്ട്രത്തോട് ചേർക്കണമെന്നാവശ്യപ്പെട്ട് കോർപറേഷൻ കൗൺസിൽ പ്രമേയം പാസ്സാക്കിയിട്ടുണ്ട്.

## അവലംബം


വർഗ്ഗം:കർണ്ണാടകത്തിലെ പട്ടണങ്ങൾ
ധാർവാഡ്

കർണാടകത്തിലെ ഒരു നഗരവും ധാർവാഡ് ജില്ലയുടെ ആസ്ഥാനവുമാണ് **ധാർവാഡ്** (കന്നഡ:ಧಾರವಾಡ)‌. ബാംഗ്ലൂർ നഗരത്തിൽ നിന്ന് 425 കിലോമീറ്റർ വടക്കു പടിഞ്ഞാറായി കിടക്കുന്ന ഈ നഗരം ബാംഗ്ലൂർ - പൂനെ ദേശീയപാതയിലാണു സ്ഥിതി ചെയ്യുന്നത്.

വർഗ്ഗം:കർണ്ണാടകത്തിലെ പട്ടണങ്ങൾ
മദുര ജില്ല

തമിഴ്‌നാട് സംസ്ഥാനത്തിലെ 32 ജില്ലകളിൽ ഒന്നാണ്**മദുര ജില്ല** (). ഈ ജില്ലയിലെ ഏറ്റവും വലിയ നഗരമായ മധുര നഗരം ആണ് ജില്ലാസ്ഥാനം.  നൂറ്റാണ്ടുകളോളം പാണ്ഡ്യരാജാക്കന്മാരുടെ തലസ്ഥാനമായിരുന്നു മധുര.  
2001-ലെ കണക്കുകൾ പ്രകാരം മദുര ജില്ലയിലെ ജനസംഖ്യ 2,578,201 ആണ്, ഇതിൽ 56.01% ആളുകൾ നഗരങ്ങളിൽ വസിക്കുന്നു. ഇവിടത്തെ സാക്ഷരത 78.7%ആണ്

## അവലംബങ്ങൾ


വർഗ്ഗം:തമിഴ്‌നാട്ടിലെ ജില്ലകൾ
സംഘ് പരിവാർ

രാഷ്ട്രീയ സ്വയം സേവക സംഘത്തിന്റെ (ആർഎസ്.എസ്.) പ്രവർത്തകർ രൂപം നൽകിയ സംഘടനകളുടെ ഗണമാണ് **സംഘ പരിവാർ** എന്നറിയപ്പെടുന്നത്. രാഷ്ട്രീയ സ്വയംസേവക സംഘവും മറ്റു പല ചെറുതും വലുതുമായ ഹൈന്ദവ സംഘടനകളുമാണ് ഇതിലെ അംഗങ്ങൾ. ഇതിലെ അംഗങ്ങൾ സ്വതന്ത്രമായി പ്രവർത്തിക്കുന്നവയും, വ്യത്യസ്തമായ കാഴ്ചപ്പാടുകളും, നയങ്ങളും, കാര്യപരിപാടികളും ഉള്ളവയുമാണ്. വ്യത്യസ്തമായ കാഴ്ചപ്പാടുകൾ ഉണ്ടെങ്കിലും ഹിന്ദുമതത്തിന്റെയും അതിന്റെ വിശ്വാസികളുടെയും വളർച്ചയാണ് ഈ സംഘടനകളുടെ പൊതുലക്ഷ്യം. 

## ആദർശം
**വസുധൈവ കുടുംബകം** എന്നതാണ് സംഘ പരിവാറിന്റെ മുദ്രാവാക്യം. ഹിന്ദുത്വ നിലപാട് സ്വീകരിക്കുന്ന സംഘടനകളാണ്  സംഘ് പരിവാറിലുള്ളത്.

## അംഗങ്ങൾ
സംഘപരിവാറിൽ താഴെ പറയുന്ന സംഘടനകളാണ് ഉള്ളത്.

* രാഷ്ട്രീയ സ്വയംസേവക സംഘം (RSS)
* ഭാരതീയ ജനതാ പാർട്ടി (BJP)
* സക്ഷമ (ഭിന്നശേഷിക്കാർക്കായ് പ്രവർത്തിക്കുന്ന ദേശീയ സംഘടന 
* ഭാരതീയ കിസാൻ സംഘം
* ഭാരതീയ മസ്ദൂർ സംഘം (BMS)
* വിശ്വ ഹിന്ദു പരിഷദ് (VHP)
* ഹിന്ദുമുന്നണി
* Fishermen's Co-op Societies
* വിവേകാനന്ദ മെഡിക്കൽ മിഷൻ
* ഭാരതീയ അദ്ധ്യാപക പരിഷദ്
* ഭാരതീയ അഭിഭാഷക പരിഷത്ത്
* വിവേകാനന്ദ കേന്ദ്രം
* ഭാരതീയ വികാസ് പരിഷദ്
* ദീൻ ദയാൽ ശോധ് സംസ്ഥാൻ
* രാഷ്ട്രീയ സേവികാ സമിതി (ആർ എസ്സ് എസ്സിന്റെ വനിതാ വിഭാഗം)
* അഖില ഭാരതീയ വിദ്യാർത്ഥി പരിഷദ് (ABVP)
* ഭാരതീയ ജനതാ യുവ മോർച്ച
* ശിഖാ ഭാരതി
* ഹിന്ദു സ്വയംസേവക സംഘം (ആർ എസ്സ് എസ്സിന്റെ രാജ്യാന്തര വിഭാഗം)
* സ്വദേശി ജാഗരൺ മഞ്ച്
* സരസ്വതി ശിശു മന്ദിർ
* വിദ്യാഭാരതി
* വനവാസി കല്യാൺ ആശ്രം
* ബജ്റംഗ് ദൾ
* വിജ്ഞാന ഭാരതി
* സങ്കല്പ്
* സംസ്കാർ ഭാരതി
* സഹകാർ ഭാരതി
* അധിവക്ത പരിഷദ്
* വിത്ത് സലഹ്കാർ പരിഷദ്
* സേവാഭാരതി
* ഭാരതീയ വിചാര കേന്ദ്രം
* ഭാരതീയ ഇതിഹാസ സങ്കലന യോജന
* ഹിന്ദു ഐക്യ വേദി
* ബാലഗോകുലം
* അയ്യപ്പ സേവാ സമാജം

## വിമർശനങ്ങൾ
1992 ഡിസംബർ 6 ന് അയോധ്യയിലെ ബാബരി മസ്ജിദ്‌ തകർത്തതിൽ സംഘ് പരിവാറിന് പങ്കുള്ളതായി ലിബർഹാൻ കമ്മീഷൺ പറയുന്നു.. സംഘ പരിവാറിൽ പെടുന്ന 68 നേതാക്കൾ സംഭവത്തിൽ  ഉത്തരവാദികളാണെന്ന് ഈ റിപ്പോർട്ടിൽ പറയുന്നു 

ഇന്ത്യയിലെ ഹിന്ദുക്കളെ ഒന്നിപ്പിക്കാനുള്ള പ്രതീകമായാണ് ഗോവധനിരോധത്തിനായുള്ള ആവശ്യത്തെ കാണുന്നതെന്ന് ആർ എസ്സ് എസ്സ് നേതാവും 1967ൽ ഗോവധ പ്രശ്നത്തിനായ് നിയമിക്കപ്പെട്ട കമ്മീഷന്റെ അംഗവും ആയിരുന്ന എം എസ് ഗോൾവൽകർ മറ്റൊരംഗമായിരുന്ന വർഗീസ് കുര്യനോട് വെളിപ്പെടുത്തിയിട്ടുണ്ട്.

2016 ഫെബ്രുവരി 29 ന് ആഗ്രയിൽ നടന്ന സംഘപരിവാർ പൊതുയോഗത്തിൽ മുസ്ലിംകളോട് യുദ്ധത്തിനു തയ്യാറെടുക്കാൻ പ്രസംഗകർ ആവശ്യപ്പെട്ടു. യോഗത്തിൽ ബി.ജെപി ആഗ്ര എം.പിയും കേന്ദ്ര മാനവശേഷി സഹമന്ത്രിയുമായ രാം ശങ്കർ കതേരിയയും ഫത്തേപൂർസിക്രി എം.പി ബാബു ലാലും പങ്കെടുത്തിരുന്നു. ഹിന്ദുക്കൾ ശക്തി കാണിച്ചു തരുമെന്ന് മന്ത്രി കതേരിയ ഈ യോഗത്തിൽ പ്രസംഗിക്കുകയുണ്ടായി.

## അവലംബങ്ങൾ

വർഗ്ഗം:ഹിന്ദുത്വ
ഉരുളക്കിഴങ്ങു തിന്നുന്നവർ

***ഉരുളക്കിഴങ്ങു തിന്നുന്നവർ *** () അല്ലെങ്കിൽ ***The Potato Eaters*** എന്നത് വിൻസെന്റ് വാൻഗോഗ് എന്ന ഡച്ച് ചിത്രകാരൻ 1885 ഏപ്രിലിൽ നെതർലാന്റ്‌സിലെ ന്യൂനെനിൽ വെച്ച് വരച്ച ചിത്രമാണ്‌. ഈ ചിത്രം ഇപ്പോൾ ആംസ്റ്റർഡാമിലെ വാൻഗോഗ് മ്യൂസിയത്തിലാണു സൂക്ഷിച്ചിരിക്കുന്നത്.

1885 മാർച്ച് മാസത്തിലും ഏപ്രിൽ മാസത്തിന്റെ ആദ്യ പകുതിയിലുമായി വാൻഗോഗ് ഈ ചിത്രത്തിനു വേണ്ടി പഠനം നടത്തുകയും, ഇതേ മാതൃകയിലുള്ള നിരവധി ചിത്രങ്ങൾ വരക്കുകയും അതിനെ പറ്റി സഹോദരൻ തിയോ വാൻഗോഗിനോട് അഭിപ്രായങ്ങൾ ആരായുകയും ചെയ്തു. പക്ഷേ സഹോദരന്‌ പഠനങ്ങളും വരച്ച ചിത്രങ്ങളും ഇഷ്ടപ്പെടുകയുണ്ടായില്ല. പിന്നീട് ഏപ്രിൽ 13 മുതൽ മേയ് മാസത്തിന്റെ ആദ്യവാരം വരെ വാൻഗോഗ് ചിത്ര രചനയിൽ മുഴുകുകയും ഏതാനും ചില ചെറിയ മിനുക്കുപണികളൊഴിച്ച് ബാക്കിയെല്ലാം പൂർത്തിയാക്കുകയും ചെയ്തു. ചിത്രത്തിന്റെ മിനുക്കുപണികൾ വർഷത്തിന്റെ അവസാനമാണ്‌ വാൻഗോഗ് ചെയ്തു തീർത്തത്.

വാൻഗോഗിന്റെ പ്രധാനപ്പെട്ട ആദ്യകാലരചനയായി ഈ ചിത്രം കരുതപ്പെടുന്നു

## പുറത്തേക്കുള്ള കണ്ണികൾ
* വിൻസെന്റ് വാൻഗോഗ് ഗാലറി : ഉരുളക്കിഴങ്ങു തിന്നുന്നവർ

*''Van Gogh, paintings and drawings: a special loan exhibition'', a fully digitized exhibition catalog from The Metropolitan Museum of Art Libraries, which contains material on this painting (see index)
* *The Potato Eaters* (1885), oil on canvas, Van Gogh Museum, Amsterdam
* *The Potato Eaters* (1885), oil on canvas, [Kröller-Müller Museum, Otterlo](https://web.archive.org/web/20120309044045/http://www.kmm.nl/object/KM%20109.982/The-potato-eaters?artist=Vincent%20van%20Gogh%20(1853%20-%201890)&characteristic=&characteristic_type=Painting&van=0&tot=0&start=0&fromsearch=1)

വർഗ്ഗം:വിൻസെന്റ് വാൻഗോഗ് മ്യൂസിയം
വർഗ്ഗം:വിൻസെന്റ് വാൻഗോഗിന്റെ ചിത്രങ്ങൾ
ഡച്ച് ഭാഷ

പടിഞ്ഞാറൻ ജർമ്മാനിക് ഭാഷകളിൽ ഉൾപ്പെടുന്ന ഒരു ഭാഷയാണ്‌ **ഡച്ച്** (). 22 മില്യൺ ജനങ്ങൾ മാതൃഭാഷയായും, 5 മില്യൺ ജനങ്ങൾ രണ്ടാം ഭാഷയായും  ഇതുപയോഗിക്കുന്നുണ്ട്. ഈ ഭാഷ സംസാരിക്കുന്നവരിൽ ഭൂരിഭാഗവും നെതർലാന്റ്സ്, ബെൽജിയം, സുരിനാം എന്നീ രാജ്യങ്ങളിലാണ്‌. ഫ്രാൻസ്, ജർമ്മനി എന്നീ രാജ്യങ്ങളിലെയും നിരവധി ഡച്ച് കോളനികളിലെയും ചെറിയ വിഭാഗം  ജനങ്ങളും ഈ ഭാഷ സംസാരിക്കുന്നുണ്ട്.

## അവലംബം


വർഗ്ഗം:ജർമ്മാനിക് ഭാഷകൾ
വർഗ്ഗം:ബെൽജിയത്തിലെ ഭാഷകൾ
വർഗ്ഗം:നെതർലന്റ്സിലെ ഭാഷകൾ
വർഗ്ഗം:ഡച്ച് ഭാഷ
കോറോട്ട്

സൗരയൂഥത്തിനു വെളിയിൽ ഭൂമിയ്ക്ക് സമാനമായ ഗ്രഹങ്ങളെ കണ്ടെത്തുന്നതിന്‌ യുറോപ്യൻ സ്പേസ് ഏജൻസിയും മറ്റ് അന്താരാഷ്ട്രപങ്കാളികളും ചേർന്ന് വിക്ഷേപിച്ച ആദ്യ കൃത്രിമോപഗ്രഹമാണ്‌ **കോറോത്ത്** (Convection Rotation and Planetary Transits - COROT). 

2006 ഡിസംബർ 27 ന്‌ ഖസാഖ്‌സ്ഥാനിലെ ബേക്കനൂർ കോസ്മോഡ്രോമിൽ നിന്നാണ്‌ ഇത് വിക്ഷേപിച്ചത്. ഭൂമിയിൽ നിന്നും 827 കിലോമീറ്റർ ദൂരപരിധിയിലുള്ള ഭ്രമണ പഥത്തിൽ നിന്നും രണ്ട് വർഷം കൊണ്ട് 1.2 ലക്ഷം നക്ഷത്രങ്ങളുടെ പരിസരം ഈ ഉപഗ്രഹം നിരീക്ഷിക്കും. ഫ്രഞ്ച് ബഹിരാകാശ ഏജൻസിയായ ക്നെസ് (CNES) ആണ്‌ ഈ ദൗത്യത്തിന്റെ നേതൃത്വം വഹിക്കുന്നത്. കൂടാതെ യൂറോപ്യൻ സ്പേസ് ഏജൻസി, ഓസ്ട്രിയ, സ്പെയിൻ, ജർമ്മനി, ബെൽജിയം, ബ്രസീൽ എന്നീ രാജ്യങ്ങളും ഇതിൽ പങ്കാളികളാണ്‌).

## അവലംബം


വർഗ്ഗം:കൃത്രിമോപഗ്രഹങ്ങൾ
വർഗ്ഗം:ബഹിരാകാശപദ്ധതികൾ
വർഗ്ഗം:ബഹിരാകാശ ദൂരദർശിനികൾ
കമ്പനി (ഹിന്ദി ചലച്ചിത്രം)

രാം ഗോപാൽ വർമ്മയുടെ സംവിധാനത്തിൽ, 2002-ൽ പുറത്തിറങ്ങിയ ഹിന്ദി ചലച്ചിത്രമാണ് ***കമ്പനി*** (ഹിന്ദി: कम्पनी). മുംബൈ അധോലോകബന്ധങ്ങളുടെ കഥ പറയുന്ന ഈ ചിത്രത്തിലെ പ്രധാന അഭിനേതാക്കൾ മോഹൻലാൽ, അജയ് ദേവ്ഗൺ, മനീഷ കൊയ്‌രാള, വിവേക് ഒബ്റോയ്, അന്തരാ മാലി തുടങ്ങിയവരായിരുന്നു. അധോലോക സംഘടനാതലവനായ ദാവൂദ് ഇബ്രാഹിമിന്റെ ജീവിതത്തെ ആധാരമാക്കിയാണ് ഈ ചിത്രം രാം ഗോപാൽ വർമ്മ ഒരുക്കിയത്. രാം ഗോപാൽ വർമ്മയുടെ എക്കാലത്തേയും നല്ല ചിത്രങ്ങളിൽ ഒന്നായി ഈ ചിത്രത്തെ കണക്കാക്കുന്നു. ആ വർഷത്തെ ഫിലിംഫെയർ അവാർഡിനു വേൺടി പതിനൊന്ന് നാമനിർദ്ദേശങ്ങൾ ഈ ചിത്രത്തിൽ നിന്നുണ്ടായിരുന്നു. ഇതിൽ ആറ് പുരസ്കാരം  ഈ ചിത്രം കരസ്ഥമാക്കി.

## അഭിനേതാക്കൾ
* മോഹൻലാൽ – ശ്രീനിവാസൻ ഐ. പി. എസ് 
* അജയ് ദേവ്ഗൺ – മാലിക് 
* മനീഷ കൊയ്‌രാള – സരോജ 
* വിവേക് ഒബ്റോയ് – ചന്ദ്രകാന്ത് (ചന്തു) 
* സീമ ബിശ്വാസ് – റാണിബായ്
* അന്തരാ മാലി – കണ്ണു 
* ആകാശ് ഖുറാന – വിലാസ് പണ്ടിറ്റ് 
* മദൻ ജോഷി – അസ്‌ലം ബായ്
* ഭരത് ഡഭോൽകർ – ഹോം മിനിസ്റ്റർ റഹുത് 
* ഗണേഷ് യാദവ് – യാദവ് 
* അഷ്റഫ് ഉയ് ഹഖ് – കൃഷൻ
* അക്ഷയ് വർമ്മ – കെങ്കരെ	
* വിജയ് റാശ് – കോഡ സിംഗ്	
* മുകേഷ് ഭട്ട് – അക്രം ബായ് / അക്രം അലി അൻസാരി	
* മനോജ് ഗോയൽ – മെന്റൽ വർസി
* ഊർമിള മടോണ്ട്കർ – അതിഥി താരം
* ഇഷ ഗോപികർ – അതിഥി താരം
* രാജ്പാൽ യാദവ് – ജോസഫ്
* ഷബ്ബിർ മസനി – ദാവിദ് ഖാൻ
* രജീന്ദ്ര സേതി – സയിദ്
* പങ്കജ് ഝാ– അനീസ്

## അണിയറ പ്രവർത്തകർ
* **സംവിധാനം‍**:: രാം ഗോപാൽ വർമ്മ
* **കഥ**: ജയ്ദീപ് സാഹ്നി
* **നിർമ്മാണം**: ബോണി കപൂർ, രാം ഗോപാൽ വർമ്മ
* **സംഗീതം**: സന്ദീപ് ചൗറ്റ
* **ഛായാഗ്രഹണം**: ഹേമന്ദ് ചതുർവേദി
* **എഡിറ്റിംഗ്**: ചന്ദൻ അറോറ
* **കലാസംവിധാനം**: ആർ. വെർമൻ ഷെട്ടി 
* **ഗാന രചന**: നിതിൻ റായ്ക്വർ

## പുരസ്കാരങ്ങൾ
### [[ഫിലംഫെയർ അവാർഡ്]]
#### ലഭിച്ചവ
* മികച്ച സഹനടൻ  - വിവേക് ഒബ്റോയ്
* മികച്ച പുതുമുഖ നടൻ - വിവേക് ഒബ്റോയ്
* മികച്ച സംഭാഷണം - ജയ്ദീപ് സാഹ്നി
* മികച്ച എഡിറ്റിംഗ് - ചന്ദർ അറോറ
* മികച്ച കഥ - ജയ്ദീപ് സാഹ്നി
* മികച്ച നടനുള്ള ക്രിട്ടിക്സ് പുരസ്കാരം - അജയ് ദേവ്ഗൺ
* മികച്ച നടിക്കുള്ള ക്രിട്ടിക്സ് പുരസ്കാരം - മനീഷ കൊ‌യ്‌രാള
#### നാമനിർദ്ദേശം
* മികച്ച നടൻ  - മോഹൻലാൽ 
* മികച്ച സഹനടൻ - അജയ് ദേവ്ഗൺ 
* മികച്ച സഹനടി - അന്തരാ മാലി
* മികച്ച സംവിധായകൻ - രാം ഗോപാൽ വർമ്മ
* മികച്ച ചിത്രം

### ഐഐഎഫ്എ(IIFA) പുരസ്കാരങ്ങൾ
* മികച്ച സഹനടൻ  - വിവേക് ഒബ്റോയി
* മികച്ച സംഘട്ടനം - അല്ലൻ അമീൻ
* മികച്ച എഡിറ്റിംഗ് - ചന്ദൻ അറോറ

## പുറത്തേക്കുള്ള കണ്ണികൾ
* 

വർഗ്ഗം:2002-ൽ പുറത്തിറങ്ങിയ ഹിന്ദി ചലച്ചിത്രങ്ങൾ
വർഗ്ഗം:ഇന്ത്യയിലെ അധോലോക കുറ്റകൃത്യങ്ങൾ
അഹ്‌മദ് ഇബ്ൻ ഹൻബൽ

ഇസ്‌ലാമിക കർമ്മശാസ്ത്രസരണിയായ ഹൻബലി മദ്‌ഹബിന്റെ സ്ഥാപകനും ഹദീഥ് വിശാരദനുമായിരുന്നു അഹ്‌മദ് ഇബ്ൻ ഹൻബൽ (ക്രി.വ. 780-855. ഹിജ്റ 164-241). അഹ്‌മദിബ്നു മുഹമ്മദിബ്നു അബൂ അബ്ദില്ലാഹിശ്ശയ്ബാനി എന്നതാണ്‌ മുഴുവൻ പേര്‌. മുസ്‌ലിം ലോകത്ത് വലിയ സ്വാധീനം ചെലുത്തിയ ഇദ്ദേഹം ബുദ്ധിശക്തിയിലും തർക്കശാസ്ത്രത്തിലും മുന്നിട്ടുനിന്നു. 
## ജീവിതരേഖ
ഖുറാസാനിലെ മെർവ് എന്ന സ്ഥലത്ത് ഒരു അറബ് കുടുംബത്തിലായിരുന്നു അദ്ദേഹത്തിന്റെ ജനനം. മക്ക, മദീന, കൂഫ, ബസ്ര, യമൻ, ശാം മുതലായ സ്ഥലങ്ങളിലെല്ലാം പഠനത്തിനായി സഞ്ചരിച്ചു. ശാഫിഈ, അബൂ ഹനീഫയുടെ ശിഷ്യനായ അബൂ യൂസുഫ് എന്നിവർ ഇദ്ദേഹത്തിന്റെ ഗുരുക്കന്മാരിൽ പ്രധാനികളാണ്‌. പത്ത് ലക്ഷം ഹദീസുകൾ അദ്ദേഹം മനഃപാഠമാക്കിയിട്ടുണ്ടായിരുന്നു എന്ന് പറയപ്പെടുന്നു. അഹ്‌മദിന്റെ ഹദീസ് സമാഹാരമാണ്‌ **മുസ്നദ്** എന്ന ചുരുക്കപ്പേരിലറിയപ്പെടുന്ന മുസ്‌നദ് അഹ്‌മദ് ഇബ്ൻ ഹൻബൽ. മുസ്നദിൽ 40,000 ഹദീസുകളാണുള്ളത്. ഇതിൽ പതിനായിരത്തോളം ഹദീസുകൾ ആവർത്തനങ്ങളാണ്.

ബഗ്ദാദിൽ അന്തരിച്ചു.

## മിഹ്‌ന

മ‌അ്മൂൻ ഖലീഫയായിരുന്ന കാലത്ത് നടന്ന മിഹ്‌നയിൽ ഖലീഫയ്ക്കെതിരായ നിലപാടെടുത്തതിനാൽ അഹ്‌മദിന്‌ വളരെയധികം പീഡനങ്ങൾ സഹിക്കേണ്ടിവന്നു. ഖുർആൻ അല്ലാഹുവിന്റെ സൃഷ്ടിയോ വചനമോ എന്നുള്ള തർക്കമാണ്‌ മിഹ്‌ന എന്നറിയപ്പെടുന്നത്. ഇതിൽ രണ്ടാമത്തെ നിലപാടായിരുന്നു ഇമാം അഹ്‌മദിന്‌.
## അവലംബം

വർഗ്ഗം:ഇസ്ലാമികപണ്ഡിതർ
തുറവൂർ

എറണാകുളം ജില്ലയിൽ വടക്കുഭാഗത്തായി സ്ഥിതി ചെയ്യുന്ന ഒരു ഗ്രാമമാണ് **തുറവൂർ**. തൃശൂർ നഗരത്തിൽ നിന്നും ഏകദേശം 45 കി.മീറ്ററും എറണാകുളം നഗരത്തിൽ നീന്നും ഏകദേശം 30 കി.മീറ്ററും ദൂരത്തിൽ സ്ഥിതി ചെയ്യുന്നു. തുറവൂർ നിന്ന് ഏറ്റവും അടുത്ത റെയിൽ‌വേ സ്റ്റേഷനുകൾ ചൊവ്വരയും അങ്കമാലിയും ആണ്. നെടുമ്പാശ്ശേരി വിമാനത്താവളം തുറവൂരിൽ നിന്ന് 8 കി.മീ. ദൂരത്തിലാണ്.
തൃശൂരിൽ നിന്നും ആലുവയിൽ നിന്നും ബസ്സ് വഴി ഇവിടെ എത്തിച്ചേരാവുന്നതാണ്. 

## വിദ്യാഭ്യാസ സ്ഥാപനങ്ങൾ
### പ്രൈമറി സ്കൂൾ
* ശ്രീഭദ്ര ലോവർ പ്രൈമറി സ്കൂൾ  തുറവൂർ
*സെന്റ്മേരീസ് ലോവർ പ്രൈമറി സ്കൂൾ തുറവൂർ
*ലിറ്റിൽഫ്ലവർ ലോവർ പ്രൈമറി സ്കൂൾ വാതക്കാട് 
*ഇൻഫന്റ് ജീസസ് ലോവർ പ്രൈമറി സ്കൂൾ ശിവജിപുരം 
*ഫാത്തിമമാത ലോവർ പ്രൈമറി സ്കൂൾ ആനപ്പാറ

### യുപീസ്കൂൾ
*സെന്റ് അഗസ്റ്റിൻസ് യൂപി സ്ക്കൂൾ തുറവൂർ
### ഹൈസ്കൂൾ
* മാർ അത്തനേഷ്യസ് ഹൈസ്കൂൾ
* സെന്റ്‍ ജോസഫ് ഹൈസ്കൂൾ

## സമീപ ഗ്രാമങ്ങൾ
* മഞ്ഞപ്ര
* തോട്ടകം
* മൂക്കന്നൂർ
* ആനപ്പാറ
* ശിവജിപുരം
* അങ്കമാലി
* വേങ്ങൂർ
* കൊമര
*  കാളർകുഴി

## ആരാധനാലയങ്ങൾ
### ക്ഷേത്രങ്ങൾ
* കുമരക്കുളം  ശ്രീ സുബ്രഹ്മണ്യക്ഷേത്രം 
*ശ്രീ കൊമരൻ ക്ഷേത്രം
* തലക്കോട്ട് പറമ്പിലമ്മ ഭഗവതി ക്ഷേത്രം
* കുളപ്പുരക്കാവ് ഭഗവതി ക്ഷേത്രം
*കാവലക്കാട്ട് ശിവക്ഷേത്രം
*കിടങ്ങൂർ ശ്രീകൃഷ്ണസ്വാമി ക്ഷേത്രം
*കോവാട്ട് ഭഗവതി ക്ഷേത്രം
### പള്ളികൾ
*സെന്റ് അഗസ്റ്റിൻസ് ചർച്ച് തുറവൂർ
*സെന്റ് സെബാസ്റ്റ്യൻസ് ചർച്ച് കിടങ്ങൂർ
*ഇൻഫന്റ് ജീസസ് ചർച്ച് കിടങ്ങൂർ
*ഫാത്തിമമാതാ ചർച്ച് വാതക്കാട്
*സെന്റ് ജോൺ ബാപ്റ്റിസ്റ്റ് ചർച്ച് ചേരും കവല
## പ്രമുഖ വ്യക്തികൾ
*വിടി ഭട്ടതിരിപ്പാട് - അറിയപ്പെടുന്ന നാടകകൃത്തും സ്വാതന്ത്ര്യ സമര സേനാനിയും
*എ പി കുര്യൻ - മുൻ കേരള നിയമസഭാ സ്പീക്കർ 
## സ്വാതന്ത്ര്യസമര സേനാനികൾ
*ചാക്കോ കുര്യ ദേവസി
*എം കെ ഇട്ടിരാമംഗലത്ത് രാമൻ
## ഗതാഗതം
*റെയിൽവേ സ്റ്റേഷൻ - അങ്കമാലി 
*വിമാനത്താവളം - നെടുമ്പാശേരി

## പ്രധാന റോഡുകൾ
*അങ്കമാലി മഞ്ഞപ്ര റോഡ്
*കാലടി മൂക്കന്നൂർ റോഡ്

## വാർഡുകൾ
# വാതക്കാട്
#ആനപ്പാറ
#തലക്കോട്ട് പറമ്പ്
#യോർദ്ദനാപുരം
#ശിവജിപുരം
#പെരിങ്ങാം പറമ്പ്
#കിടങ്ങൂർ
#കിടങ്ങൂർ തെക്ക്
#കിടങ്ങൂർ വടക്ക്
#പഴോപ്പൊങ്ങ്
#കിടങ്ങൂർ കിഴക്ക്
#തുറവൂർ തെക്ക്
#തുറവൂർ കവല

## ചിത്രശാല

File:Thuravoor Panchayat Office.JPG|തുറവൂർ പഞ്ചായത്ത് ആഫീസ്
File:Thuravoor Town Kappela.JPG|തുറവൂർ കപ്പേള
File:St Aiugustines Church Thuravoor.JPG|സെന്റ് അഗസ്റ്റിൻസ് പള്ളി
File:Thuravoor Primary Health Center Gate.JPG|തുറവൂർ പ്രാഥമികാരോഗ്യകേന്ദ്രം
File:St Marys Lower Primary School Thuravoor.JPG|സെന്റ് മേരീസ് സ്ക്കൂൾ
File:St Augustins UP School Thuravoor.JPG|സെന്റ് അഗസ്റ്റിൻസ് സ്ക്കൂൾ
File:Mar Augustines High School Thuravoor Entrance.JPG|മാർ അഗസ്റ്റിൻസ് സ്ക്കൂൾ
File:Kumarakulam Sree Subrahmanya Swami Temple Thuravoor Top view.JPG|കുമരക്കുളം ക്ഷേത്രം



വിഭാഗം:എറണാകുളം ജില്ലയിലെ ഗ്രാമങ്ങൾ
സുഭദ്ര (വിവക്ഷകൾ)

*സുഭദ്ര - മാർത്താണ്ഡവർമ്മ എന്ന നോവലിലെ കഥാപാത്രം.
*സുഭദ്ര (മഹാഭാരതം) - മഹാഭാരതത്തിൽ - അർജുനന്റെ ഭാര്യ
എൻ‌റികെ ഇഗ്ലേസിയാസ്

സ്പാനീഷ് ഗായകനും ഗാനരചയിതാവും മോഡലും അഭിനേതാവുമാണ് **എൻ‌റികെ മിഖ്വേൽ ഇഗ്ലേസിയസ് പ്രീസ്ലർ** (ജനനം: മേയ് 8, 1975).

മെക്സിക്കൻ ഇൻഡി ലേബലായ ഫോണൊവിസയിലൂടെയാണ് ഇദ്ദേഹം സംഗീത വ്യവസായത്തിൽ തുടക്കം കുറിച്ചത്. ഇതിലൂടെ ഇദ്ദേഹം ലാറ്റിൻ അമേരിക്കയിലെയും യുണൈറ്റഡ് സ്റ്റേറ്റ്സിലെ ലാറ്റിനോ സംഗീത വിപണിയിലെയും ഏറ്റവും പ്രശസ്തരായ ഗായകരിലൊരാളായിമാറി. ആ സമയത്ത്, ഏറ്റവുമധികം വിൽക്കപ്പെടുന്ന സ്പാനിഷ് ആൽബങ്ങൾ ഇദ്ദേഹത്തിന്റേതായിരുന്നു.

2000-നു മുമ്പ് തന്നെ ഇദ്ദേഹം ഇംഗ്ലീഷ് സംഗീത മേഖലയിലേക്ക് ചുവടുമാറ്റി. യൂണിവേഴ്സൽ മ്യൂസിക്കുമായി 48,000,000 അമേരിക്കൻ ഡോളറിന് ഇദ്ദേഹം കരാറിലേർപ്പെട്ടു. ഇദ്ദേഹത്തിന്റെ സ്പാനിഷ് ആൽബങ്ങൾ യൂണിവേഴ്സൽ മ്യൂസിക്ക് ലാറ്റിനോയും ഇംഗ്ലീഷ് ആൽബങ്ങൾ ഇന്റർസ്കോപും പുറത്തിറക്കുമെന്നായിരുന്നു കരാർ. 

ഇദ്ദേഹത്തിന്റെ ആൽബങ്ങളുടെ 6 കോടി പതിപ്പുകളാണ് ലോകവ്യാപകമായി വിറ്റഴിയപ്പെട്ടിട്ടുള്ളത്. ബിൽബോർഡ് ഹോട്ട് 100-ൽ ഇദ്ദേഹത്തിന്റെ രണ്ട് ഗാനങ്ങൾ ഒന്നാം സ്ഥാനത്തും ഒരു ഗാനം മൂന്നാം സ്ഥാനത്തും എത്തിയിട്ടുണ്ട്. ബിൽബോർഡിന്റെ ഹോട്ട് ലാറ്റിൻ ട്രാക്ക്സ് പട്ടികയിൽ ഇദ്ദേഹത്തിന്റെ 19 ഗാനങ്ങൾ ഒന്നാം സ്ഥനത്തെത്തിയിട്ടുണ്ട്.

വർഗ്ഗം:1975-ൽ ജനിച്ചവർ

വർഗ്ഗം:മേയ് 8-ന് ജനിച്ചവർ

വർഗ്ഗം:പോപ്പ് ഗായകർ
വർഗ്ഗം:ഗ്രാമി പുരസ്കാര ജേതാക്കൾ
ആരോഗ്യപ്പച്ച

പശ്ചിമഘട്ട വനമേഖലയിൽ കാണപ്പെടുന്ന ഒരു ഔഷധസസ്യമാണ്‌ **ആരോഗ്യപ്പച്ച**. *ട്രൈക്കോപ്പസ് സൈലനിക്കസ്* (*Trichopus zeylanicus*) എന്ന ശാസ്ത്രീയനാമത്തിൽ അറിയപ്പെടുന്ന ഇതിന്റെ പുരാതന പേര് ചാത്താംകളഞ്ഞ എന്നാണ്. സംസ്കൃതനാമം ഋഷിഭോജ്യം, ജീവനി എന്നിങ്ങനെയാണ്‌.  ഇത് കഷായം, തിക്തം എന്നീ രസങ്ങളോടുകൂടിയതും, ലഘു - രൂക്ഷ ഗുണത്തോടും ഉഷ്ണവീര്യത്തോടും കൂടിയുള്ള ഒരു സസ്യമാണ്‌.

## ഘടന
ഏകദേശം 30 സെന്റീമീറ്റർ വരെ പൊക്കത്തിൽ വളരുന്ന ഒരു വള്ളിച്ചെടിയാണ്‌. ഇലകൾ ത്രികോണാകൃതിയിലുള്ളതും കടും പച്ചനിറത്തിലുള്ളതുമാണ്‌. ഇതിനാലായിരിക്കണം ഈ സസ്യത്തിന്‌ ആരോഗ്യപച്ച എന്ന പേര്‌ ലഭിച്ചതെന്നു കരുതുന്നു. വളരെ ചെറിയപൂക്കൾ, ഏലക്കായെപ്പൊലെയുള്ള ചെറിയ കായ്കൾ എന്നിവയാണ്‌ ഇതിനുള്ളത്. പാകമാകാത്ത കായ്കൾക്ക് എണ്ണമയം ഉണ്ടായിരിക്കും.

## അവലംബം


(indianmedicine.eldoc.ub.rug.nl/root/A3/184a/ )

വർഗ്ഗം:ഔഷധസസ്യങ്ങൾ
വർഗ്ഗം:കേരളത്തിലെ സസ്യജാലം
വർഗ്ഗം:കേരളത്തിലെ അപൂർവ്വവും വംശനാശഭീഷണിയുള്ളതുമായ സസ്യങ്ങൾ
സുഭദ്ര (മഹാഭാരതം)

മഹാഭാരതത്തിലെ പ്രധാനകഥാപാത്രങ്ങളിലൊന്നാണ് **സുഭദ്ര** (സംസ്കൃതം: सुभद्रा). കൃഷ്ണന്റെ സഹോദരിയായ സുഭദ്ര അർജുനന്റെ പത്നിയാണ്. ഈ ദാമ്പത്യത്തിൽ പിറന്ന പുത്രനാണ് അഭിമന്യു. ശതരൂപയുടെ അംശാവതാരമായാണ് സുഭദ്രയെ വിശേഷിപ്പിക്കുന്നത്.

## നാമോത്പത്തിയും മറ്റ് പേരുകളും

സുഭദ്ര എന്ന സംസ്‌കൃത നാമം രണ്ട് വാക്കുകൾ ചേർന്നതാണ്: സു, ഭദ്ര. സു എന്ന  വാക്കിനർത്ഥം നന്മ എന്നാണ്,  ഭദ്ര എന്നാൽ ഭാഗ്യം അല്ലെങ്കിൽ ശ്രേഷ്ഠത എന്ന് അർത്ഥം . ഈ പേരിൻ്റെ അർത്ഥം 'മഹത്തായ', 'ഭാഗ്യവാൻ', 'മനോഹരം', അല്ലെങ്കിൽ 'മംഗളകരമായ' എന്നാണ്.

മഹാഭാരതത്തിൽ അർജുനൻ ആദ്യമായി കാണുമ്പോൾ സുഭദ്രയെ ഭദ്ര (ഭാഗ്യവതി)എന്നാണ് പരിചയപെടുത്തുന്നത് .മഹാഭാരതമായ ഹരിവംശത്തിൻ്റെ അനുബന്ധം അനുസരിച്ച്, അവളുടെ ജന്മനാമം സിത്ര (ചിത്ര) എന്നായിരുന്നു, അതിനർത്ഥം 'തെളിച്ചമുള്ളത്, തെളിഞ്ഞത്, മികച്ചത് അല്ലെങ്കിൽ വർണ്ണാഭമായത്' എന്നാണ്.[5]

## ജീവിതരേഖ

യാദവരാജാവായ വസുദേവർക്ക് രോഹിണീദേവിയിൽ പിറന്ന ഇളയ പുത്രിയാണ് സുഭദ്ര. വർഷങ്ങളോളം കാരാഗൃഹത്തിൽ കിടന്ന വസുദേവരെ മകൻ ശ്രീകൃഷ്ണൻ രക്ഷിച്ചശേഷമാണ് സുഭദ്ര പിറന്നത്. അതിനാൽത്തന്നെ ജ്യേഷ്ഠന്മാരായ ബലരാമൻ, ശ്രീകൃഷ്ണൻ  എന്നിവരേക്കാൾ വളരെ ഇളയതായിരുന്നു ഈ രാജകുമാരി.

### കല്യാണം

മഹാഭാരതത്തിലെ ആദ്യ ഗ്രന്ഥമായ ആദിപർവ്വത്തിലെ സുഭദ്രാഹരണപർവ്വത്തിലാണ് അർജുനനുമായുള്ള സുഭദ്രയുടെ വിവാഹം ആദ്യമായി വിവരിക്കുന്നത്.
കുരുക്ഷേത്രയുദ്ധത്തിനുശേഷം കുരുവംശത്തിലെ ഏക അവകാശിയുണ്ടായത് സുഭദ്രയുടെ പിന്തുടർച്ചയിൽ നിന്നാണ്. അർജ്ജുനൻ-സുഭദ്ര ദമ്പതികൾക്ക് അജ്ഞാതവാസക്കാലത്തുതന്നെ അഭിമന്യു എന്ന പുത്രൻ പിറന്നു. വിരാട രാജകുമാരിയായ ഉത്തരയെയായിരുന്നു അഭിമന്യു വിവാഹം കഴിച്ചത്. ഉത്തര ഗർഭിണിയായിരിക്കെ കുരുക്ഷേത്രയുദ്ധത്തിൽവെച്ച് അഭിമന്യു മരണമടഞ്ഞു. യുദ്ധത്തിനുശേഷം ഉത്തരയ്ക്ക് ജനിച്ച പരീക്ഷിത്താണ് പിൽക്കാലത്ത് കുരുവംശത്തിൻറെ അവകാശിയായത്.

## ദേവത

ശതരുപയുടെ അംശാവതാരമായതിനാൽ സുഭദ്രയ്ക്ക് സഹോദരങ്ങളായ ശ്രീകൃഷ്ണൻ, ബലരാമൻ എന്നിവരോടൊപ്പം ദൈവികപരിവേഷവും ലഭിച്ചിട്ടുണ്ട്. യോഗമായയുടെ അംശാവതാരമായും സുഭദ്ര വിശേഷിപ്പിക്കപ്പെടുന്നുണ്ട്. പുരി ജഗന്നാഥക്ഷേത്രത്തിൽ ഈ ത്രിമൂർത്തികളെ ആരാധിച്ചുവരുന്നു. വർഷംതോറും നടത്തിവരുന്ന രഥയാത്ര സുഭദ്രയ്ക്കാണ് സമർപ്പിക്കുന്നത്.
thumb|പുരി ജഗന്നാഥക്ഷേത്രത്തിലെ വിഗ്രഹമാതൃക - ഇടത്തു നിന്നും വലത്തോട്ട് ബലഭദ്രൻ, സുഭദ്ര, ജഗന്നാഥൻ എന്നിവരുടെ വിഗ്രഹങ്ങൾ പത്മവേഷത്തിൽ
## അവലംബം

വർഗ്ഗം:മഹാഭാരതത്തിലെ കഥാപാത്രങ്ങൾ
ഭഗവാൻ (വിവക്ഷകൾ)

**ഭഗവാൻ** എന്ന വാക്കിനാൽ താഴെപ്പറയുന്ന എന്തിനേയും വിവക്ഷിക്കാം.

*ഭഗവാൻ - ദൈവികമായ ശക്തിയുള്ള ഒരാൾ.
*ഭഗവാൻ (മലയാളചലച്ചിത്രം) - 2009-ൽ പുറത്തിറങ്ങിയ മലയാള ചലച്ചിത്രം.

## അവലംബം
പ്രിൻസ് (സംഗീതജ്ഞൻ)

**പ്രിൻസ് റൊജേഴ്സ് നെൽസൺ** (ജനനം ജൂൺ 7, 1958 - മരണം ഏപ്രിൽ 21, 2016) ഒരു അമേരിക്കൻ സംഗീതജ്ഞനാണ്. അദ്ദേഹം പ്രിൻസ് എന്ന പേരിലാണ് സംഗീതാവിഷ്ക്കരണം നടത്തുന്നതെങ്കിലും മറ്റനേകം പേരുകളിൽ, പ്രത്യേകിച്ച് 1993 മുതൽ 2000 വരെ തന്റെ സ്റ്റേജ് നേയിമായി ഉപയോഗിച്ച ഉച്ചരിക്കാൻ കഴിയാത്ത ചിഹ്നത്തിലും അറിയപ്പെടുന്നു. 1993 മുതൽ 2000 വരെ അദ്ദേഹം സാധാരണയായി അറിയപ്പെട്ടത് **മുൻപ് പ്രിൻസ് എന്നറിയപ്പെട്ട കലാകാരൻ** എന്നായിരുന്നു.

ലോകമെമ്പാടുമായി 10 കോടി ആൽബങ്ങൾ വിറ്റഴിച്ച പ്രിൻസിനു 8 ഗ്രാമി അവാർഡും ഒരു ഓസ്കാർ ഒരു ഗോൾഡൻ ഗ്ലോബ് അവാർഡും ലഭിച്ചിട്ടുണ്ട്.

വർഗ്ഗം:1958-ൽ ജനിച്ചവർ
വർഗ്ഗം:ജൂൺ 7-ന് ജനിച്ചവർ
സയ്യിദ് കിർമാനി

ഇന്ത്യൻ ക്രിക്കറ്റ് ടീമിനു വേണ്ടിയും കർണ്ണാടക ക്രിക്കറ്റ് ടീമിനു വേണ്ടിയും കളിച്ചിട്ടുള്ള ഒരു ഇന്ത്യൻ ക്രിക്കറ്റ് കളിക്കാരനാണ് സയ്യിദ് കിർമാനി.(ജനനം: ഡിസംബർ 29 1949). മദ്രാസിലാണ്) അദ്ദേഹം ജനിച്ചത്. 1982 ൽ അദ്ദേഹത്തിന് പത്മശ്രീ പുരസ്കാരം ലഭിച്ചു.

## ജീവിതരേഖ
കിരി എന്ന ഓമനപ്പേരിൽ അറിയപ്പെടുന്ന ഇദ്ദേഹം ഇന്ത്യൻ ക്രിക്കറ്റ് ടീമിന്റെ മികച്ച വിക്കറ്റ് കീപ്പർമാരിൽ ഒരാളായിരുന്നു. 1972 ലെ ഇന്ത്യയുടെ ഇംഗ്ലണ്ട് ടൂറിനിടയിലാണ് അദ്ദേഹം ഇന്ത്യയുടേ വിക്കറ്റ് കീപ്പർ ആകുന്നത്. ടെസ്റ്റ് ക്രിക്കറ്റിൽ ന്യൂസിലന്റിനെതിരായിട്ടാ‍യിരുന്നു കിർമാനിയുടെ അരങ്ങേറ്റം. തന്റെ രണ്ടാമത്തെ ടെസ്റ്റിൽ ആറ് വിക്കറ്റ് വീഴുന്നതിൽ പങ്ക് വഹിച്ചു. 
1975 ൽ ഏകദിനലോകകപ്പിൽ കിർമാനി വിക്കറ്റ് കീപ്പർ ആയിരുന്നു. 
1983 ലെ ലോകകപ്പിൽ മികച്ച വിക്കറ്റ് കീപ്പർ ആയി കിർമാനി തിരഞ്ഞെടുക്കപ്പെട്ടു. അന്നതെ ഫൈനൽ മത്സരത്തിൽ  വെസ്റ്റ് ഇൻ‌ഡിസിനെതിരെ ഇന്ത്യയുടെ വിജയത്തിനു പ്രധാന കാരണമായ ഒരു ക്യാച്ച് അദ്ദേഹം എടുത്തു. അന്നതെ ബാറ്റിംങ് നിരയിൽ താഴെ നിരയിൽ വിശ്വസ്തനായ ഒരു ബാറ്റ്സ്മാൻ ആയിരുന്നു കിർമാനി. 
### മറ്റ് പ്രവർത്തനങ്ങൾ
അദ്ദേഹം ഇന്ത്യയുടെ ദേശീയ ക്രിക്കറ്റ് സെലക്ഷൻ കമ്മിറ്റിയിലെ ചെയർമാനായി 2000ൽ സേവനമനുഷ്ഠിച്ചിട്ടുണ്ട്. 

## അവലംബം

## പുറത്തേക്കുള്ള കണ്ണികൾ
*Cricinfo Profile
*Cricketarchive Profile

വർഗ്ഗം:1949-ൽ ജനിച്ചവർ

വർഗ്ഗം:ഡിസംബർ 29-ന് ജനിച്ചവർ

വർഗ്ഗം:ഇന്ത്യൻ ക്രിക്കറ്റ് കളിക്കാർ
വർഗ്ഗം:അർജ്ജുന പുരസ്കാരം ലഭിച്ചവർ
വർഗ്ഗം:ഇന്ത്യൻ ക്രിക്കറ്റ് ഭരണകർത്താക്കൾ
മഹ്‌മൂദ് സ‌ഈദ്

ഒരു ഇറാഖി നോവലിസ്റ്റാണ്‌ **മഹ്‌മൂദ് സ‌ഈദ്**(ജനനം: 1938 ). സദ്ദാം ഹുസൈന്റെ ഭരണകാലത്ത് ആറു തവണ ജയിൽ ജീവിതം അനുഭവിച്ചിട്ടുണ്ട്. 
## ജീവിതരേഖ
1938-ൽ ഇറാഖിലെ രണ്ടാമത്തെ വലിയ നഗരമായ മൊസൂളിൽ ജനനം. ഇറാഖിൽ പുസ്തകരചനയോടൊപ്പം ഒരദ്ധ്യാപകനായും ജോലി ചെയ്തിരുന്നു. ഇറാഖിൽ വെച്ച് നിരവധി തവണ ജയിൽ ശിക്ഷ അനുഭവിച്ചതിനു ശേഷം 1985-ൽ പാസ്പോർട്ട് സ്വന്തമാക്കി ബാഗ്ദാദ് വിമാനത്താവളത്തിലെ ഒരുദ്യോഗസ്ഥന്‌ കൈക്കൂലി നൽകി സ‌ഈദ് യു.എ.ഇ യിലേക്ക് കടന്നു.യു.എ.ഇയിലും അദ്ധ്യാപകവൃത്തി തുടർന്നു. 1999 മുതൽ അമേരിക്കയിൽ രാഷ്ട്രീയ അഭയാർത്ഥിയായി കഴിയുന്നു

തന്റെ സാഹിത്യജീവിതത്തിനിടയിൽ 40 പുസ്തകങ്ങൾ രചിച്ചിട്ടുണ്ട്. അവയിൽ എട്ടു നോവലുകൾ, നൂറിലധികം ചെറുകഥകൾ, നിരവധി പ്രബന്ധങ്ങൾ, രാഷ്ട്രീയ ലേഖനങ്ങൾ എന്നിവയുൾപ്പെടുന്നു .സദ്ദാം സിറ്റി,*ട്രെയിൻ*, *കയ്പ്പൻ പ്രഭാതം* എന്നിവയാണ്‌ ശ്രദ്ധേയമായ രചനകൾ.
## അവലംബം
*രാവണൻ കോട്ടയിൽ ഇറാഖികൾ അവയവങ്ങൾ വിറ്റ് ജീവിക്കുന്നു* -മഹ്‌മൂദ് സ‌ഈദ്/വി. മുസഫർ അഹമ്മദ്, മാതൃഭൂമി ആഴ്ചപ്പതിപ്പ്. 2009 ജുലൈ 12

വർഗ്ഗം:1938-ൽ ജനിച്ചവർ
വർഗ്ഗം:ജീവിച്ചിരിക്കുന്നവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ

വർഗ്ഗം:ഇറാഖി എഴുത്തുകാർ
കന്ദഹാർ

അഫ്ഗാനിസ്താനിലെ രണ്ടാമത്തെ വലിയ നഗരമാണ്‌ **കന്ദഹാർ** (പഷ്തു: کندهار or قندهار) അഥവാ **ഖന്ദഹാർ**. 2006-ലെ കണക്കനുസരിച്ച് ഇവിടത്തെ ജനസംഖ്യ 324,800 ആണ്‌. കന്ദഹാർ പ്രവിശ്യയുടെ ആസ്ഥാനമായ ഈ നഗരം, രാജ്യത്തിന്റെ തെക്കുഭാഗത്ത് സമുദ്രനിരപ്പിൽ നിന്ന് ഏതാണ്ട് 1005 മീറ്റർ ഉയരത്തിൽ കിടക്കുന്നു. അർഘന്ദാബ് നദി, നഗരത്തിനടുത്തുകൂടെ ഒഴുകുന്നു.

കന്ദഹാറിന്‌ വടക്കുവശം മദ്ധ്യ അഫ്ഗാനിസ്താനിലെ മലകളും തെക്കുവശം കഠിനമായ മരുഭൂമിയുമാണ്‌. അതുകൊണ്ട് പടിഞ്ഞാറുനിന്ന് കിഴക്കോട്ടുള്ള യാത്രക്കാർക്ക് ഒഴിച്ചുകൂടാനാകാത്ത ഒരു പാതയാണ്‌ കന്ദഹാർ മരുപ്പച്ച. തർനാകും അർഘസ്ഥാനുമടക്കമുള്ള വിവിധ നദികൾ വടക്കുകിഴക്കും കിഴക്കും ഭാഗങ്ങളിൽ നിന്ന് കന്ദഹാറിലൂടെ ഒഴുകി അർഘന്ദാബ് നദിയിൽ ചെന്നു ചേരുന്നു. ഇങ്ങനെ ആവശ്യത്തിന്‌ ജലലഭ്യതയും തന്ത്രപ്രധാനമായ സ്ഥാനവും കന്ദഹാറിനെ അഫ്ഗാനിസ്താനിലെ പ്രധാനപ്പെട്ട കേന്ദ്രമാക്കി മാറ്റി.‌. ഇക്കാരണങ്ങൾ കൊണ്ടു തന്നെ നിരവധി യുദ്ധങ്ങൾ ഈ പ്രദേശത്തിന്റെ നിയന്ത്രണം കൈയാളുന്നതിനായി നടന്നിട്ടുണ്ട്. 1748-ൽ ദുറാനി സാമ്രാജ്യത്തിന്റെ സ്ഥാപകനായ അഹ്മദ് ഷാ ദുറാനി കന്ദഹാറിനെ അഫ്ഗാനിസ്ഥാന്റെ തലസ്ഥാനമാക്കിയിരുന്നു.

## ചരിത്രം
വളരെ ചരിത്രപ്രാധാന്യമുള്ള ഒരു പ്രദേശം കൂടിയാണ് കന്ദഹാർ പുരാതനമായ മനുഷ്യചരിത്രത്തിന്റെ അവശിഷ്ടങ്ങൾ ലഭിച്ചിട്ടുള്ള മുണ്ടിഗാക് കന്ദഹാറിനടുത്തായി സ്ഥിതി ചെയ്യുന്നു. കന്ദഹാർ നഗരത്തിന്‌ മൂന്നര കിലോമീറ്റർ പടിഞ്ഞാറു മാറി ശഹർ ഇ കുഹ്ന എന്നും സുർ ശഹർ എന്നും അറിയപ്പെടുന്ന പുരാതന കന്ദഹാർ നഗരത്തിന്റെ അവശിഷ്ടങ്ങൾ കണ്ടെടുത്തിട്ടുണ്ട്. 

ഇന്നത്തെ കന്ദഹാർ ഉൾപ്പെടുന്ന പ്രദേശം അക്കാമെനിഡ് കാലത്ത് അറാകോസിയ എന്ന പ്രവിശ്യയായിരുന്നു. 1974-78 കാലത്ത് ഇവിടെ നടത്തിയ പുരാവസ്തുഖനനത്തിൽ ഇവിടത്തെ ജനവാസം അക്കാമെനിഡ് കാലത്തേയോ അതിനു മുൻപുള്ളതോ ആണെന്നു കണക്കാക്കപ്പെട്ടിട്ടുണ്ട്‌. അലക്സാണ്ടറുടെ ഒരു പ്രധാനപ്പെട്ട സൈനികത്താവളമായിരുന്ന അറാകോസിയ, ചന്ദ്രഗുപ്തമൗര്യന്റെ കാലത്ത് സെല്യൂക്കസുമായുള്ള ഉടമ്പടിയിലൂടെ മൗര്യസാമ്രാജ്യത്തിന്റെ ഭാഗമായി‌. അറാകോസിയ ഒരു കാലത്ത് വെളുത്ത ഇന്ത്യ എന്നും അറിയപ്പെട്ടിരുന്നു.  

അശോകന്റെ ശിലാശാസനങ്ങൾ കന്ദഹാറിൽ നിന്നും കണ്ടെടുത്തിട്ടുണ്ട്. എന്നാൽ ജലാലാബാദിൽ നിന്നും ലാഘ്മാൻ താഴ്വരയിൽ നിന്നും ലഭിച്ചിട്ടുള്ള ശാസനങ്ങളിൽ നിന്നും വ്യത്യസ്തമായി ഇവിടെ നിന്ന് കിട്ടിയിട്ടുള്ള ശാസനങ്ങളിൽ ഗ്രീക്കിലും അരമായയിലും എഴുതിയിട്ടുള്ള ദ്വിഭാഷാശാസനങ്ങളാണ്‌. (മറ്റിടങ്ങളിൽ പ്രാകൃതവും അരമായയുമാണ്‌‌). ഇതിൽ നിന്നും പുരാതന അറാകോസിയയിൽ മൗര്യകാലത്ത് ഗ്രീക്ക് വ്യാപകമായി ഉപയോഗിക്കപ്പെട്ടിരുന്നു എന്നു മനസ്സിലാക്കാം.

ആധുനികകാലത്ത് പഷ്തൂണുകളുടെ ഉയർച്ചയോടെ കന്ദഹാർ നഗരത്തിന്റെ പ്രാധാന്യം വീണ്ടും വർദ്ധിച്ചു. പഷ്തൂണുകളുടെ പ്രമുഖ സാമ്രാജ്യങ്ങളായിരുന്ന ഹോതകികളും ദുറാനികളും കന്ദഹാറിനെ തലസ്ഥാനമാക്കി ഭരണം നടത്തിയിരുന്നു.

## വാണിജ്യം
ചെമ്മരിയാട്, കമ്പിളി, പരുത്തി, പട്ട്, ഭക്ഷ്യധാന്യങ്ങൾ, പഴുത്തതും ഉണങ്ങിയതുമായ പഴങ്ങൾ, പുകയില തുടങ്ങിയവയുടെ പ്രധാനപ്പെട്ട വാണിജ്യകേന്ദ്രമാണ്‌ കന്ദഹാർ. മാതളനാരങ്ങ, മുന്തിരി എന്നിവ പോലുള്ള മികച്ചയിനം പഴങ്ങൾക്ക് പേരുകേട്ടതാണ്‌ ഈ മേഖല. ഈ പഴങ്ങൾ സംസ്കരിക്കുന്നതിനുള്ള സംസ്കരണശാലകൾ നഗരത്തിലുണ്ട്.

## ഗതാഗതം

കന്ദഹാറിൽ ഒരു അന്താരാഷ്ട്രവിമാനത്താവളമുണ്ട്. പടിഞ്ഞാറ് ഫറാ, ഹെറാത്, വടക്കുകിഴക്ക് ഘാസ്നി, കാബൂൾ, വടക്ക് തരിൻ കൗത്, തെക്ക് പാകിസ്താനിലെ ക്വെത്ത തുടങ്ങിയ നഗരങ്ങളുമായി ബന്ധിപ്പിക്കുന്ന വിപുലമായ റോഡുകളും ഈ നഗരത്തിനുണ്ട്.

## കാലാവസ്ഥ

## അവലംബം

വർഗ്ഗം:അഫ്ഗാനിസ്താനിലെ നഗരങ്ങൾ
അഭിജിത്ത് (വിവക്ഷകൾ)

* അഭിജിത്ത് - ഒരു മലയാള നക്ഷത്രം
* അഭിജിത്ത് (നക്ഷത്രരാശി) - ആധുനിക നക്ഷത്രരാശി
* അഭിജിത്ത് (നക്ഷത്രം) - അയംഗിതി രാശിയിലെ വേഗ നക്ഷത്രം